Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη γενίκευση και τη διαλειτουργικότητα των συστημάτων οδικών τηλεδιοδίων στην Κοινότητα

(υποβληθείσα από την Επιτροπή)

ΠΙΝΑΚΑΣ ΠΕΡΙΕΧΟΜΕΝΩΝ

ΜΕΡΟΣ I: ΑΠΟΔΟΤΙΚΟΤΕΡΑ ΧΡΗΜΑΤΟΔΟΤΙΚΑ ΚΑΙ ΔΙΑΧΕΙΡΙΣΤΙΚΑ ΜΕΣΑ ΣΤΗΝ ΥΠΗΡΕΣΙΑ ΤΗΣ ΑΝΑΠΤΥΞΗΣ ΤΟΥ ΔΙΕΥΡΩΠΑΪΚΟΥ ΔΙΚΤΥΟΥ ΜΕΤΑΦΟΡΩΝ

1. Η χρηματοδότηση του διευρωπαϊκού δικτύου μεταφορών: απολογισμός της σημερινής κατάστασης.

1.1 Ένα δίκτυο που πάσχει από έλλειψη χρηματοδότησης

1.2. Ο συντονισμός της δημόσιας χρηματοδότησης πρέπει να βελτιωθεί

1.3. Εξαιρετικά επιλεκτικές δημόσιες επενδύσεις

1.4. Η εξ ολοκλήρου ιδιωτική χρηματοδότηση

1.5. Η κοινή συμμετοχή του δημόσιου και ιδιωτικού τομέα στη χρηματοδότηση

1.6. Η χρηματοδότηση απαιτεί ένα καταλληλότερο πλαίσιο

2. Οι συνιστώσες της λύσης

3. Βελτίωση του συντονισμού και συνέργειες βασιζόμενες σε νέες δομές

3.1.. Τα ταμεία

3.2. Οι δομές

3.3. Συντονισμός σε επίπεδο κάθε επιμέρους έργου: σύσταση νομικών οντοτήτων διασυνοριακής φύσεως.

3.4. Ανάπτυξη νέων κοινοτικών χρηματοδοτικών μέσων.

3.5. Οι εγγυήσεις της Ευρωπαϊκής Ένωσης για τους πολιτικούς κινδύνους του διευρωπαϊκού δικτύου μεταφορών

ΜΕΡΟΣ II - ΠΡΟΣ ΜΙΑ ΕΥΡΩΠΑΪΚΗ ΥΠΗΡΕΣΙΑ ΤΗΛΕΔΙΟΔΙΩΝ

ΑΙΤΙΟΛΟΓΙΚΗ ΕΚΘΕΣΗ

1. Εισαγωγή

2. Η κατάσταση όσον αφορά τις δράσεις τυποποίησης

3. Η πρόσβαση των νέων κρατών μελών στο σύστημα διοδίων και η κατάσταση όσον αφορά τα βαρέα φορτηγά οχήματα

4. Στόχος της οδηγίας

5. Θέση σε εφαρμογή του στόχου

6. Συνδυασμός του δορυφορικού εντοπισμού θέσης και των κινητών επικοινωνιών με τις τεχνολογίες μικροκυμάτων βραχυπρόθεσμα και μεσοπρόθεσμα, με σκοπό την μακροπρόθεσμη αποκλειστική επιλογή της πλέον σύγχρονης τεχνολογίας

7. Η μακροπρόθεσμη τεχνική λύση για την ανάπτυξη της ευρωπαϊκής υπηρεσίας: η δορυφορική λύση θα επιβληθεί για τα νέα συστήματα από το 2008 και θα γενικευθεί από το 2012.

8. Το χρονοδιάγραμμα εφαρμογής της ευρωπαϊκής υπηρεσίας

9. Η θέση σε εφαρμογή της ευρωπαϊκής υπηρεσίας : κανονιστική επιτροπή

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη γενίκευση και τη διαλειτουργικότητα των συστημάτων τηλεδιοδίων στην Κοινότητα

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

ΟΙ ΑΝΑΓΚΕΣ ΣΕ ΑΝΘΡΩΠΙΝΟΥΣ ΚΑΙ ΔΙΟΙΚΗΤΙΚΟΥΣ ΠΟΡΟΥΣ ΘΑ ΚΑΛΥΦΘΟΥΝ με κονδυλια τησ ΓΔ που αναλαμβανει τη διαχειριση στο πλαισιο τησ διαδικασιασ ετησιασ επιχορηγησησ.

ΔΕΛΤΙΟ ΕΚΤΙΜΗΣΗΣ ΕΠΙΠΤΩΣΕΩΝ ΟΙ ΕΠΙΠΤΩΣΕΙΣ ΤΗΣ ΠΡΟΤΑΣΗΣ ΣΤΙΣ ΕΠΙΧΕΙΡΗΣΕΙΣ, ΚΑΙ ΙΔΙΩΣ ΣΤΙΣ ΜΙΚΡΟΜΕΣΑΙΕΣ ΕΠΙΧΕΙΡΗΣΕΙΣ (ΜΜΕ)

ΑΙΤΙΟΛΟΓΙΚΗ ΕΚΘΕΣΗ

1. Εισαγωγή

Τα συστήματα ηλεκτρονικής είσπραξης οδικών τελών, που καλούνται επίσης «συστήματα τηλεδιοδίων», εισήχθησαν στις αρχές της δεκαετίας του '90 στους αυτοκινητοδρόμους των ευρωπαϊκών χωρών, οι οποίοι έχουν παραχωρηθεί σε φορείς εκμετάλλευσης, εκεί όπου η είσπραξη τελών χρησιμεύει στη χρηματοδότηση της κατασκευής και της συντήρησης των υποδομών. Ο κυριότερος σκοπός τους είναι να μειωθεί ο χρόνος διέλευσης από τους σταθμούς διοδίων και, επομένως, να αυξηθεί το δυναμικό τους. Έχουν εισαχθεί διάφορα συστήματα, σε τοπικό και κατόπιν σε εθνικό επίπεδο, αλλά είναι ασύμβατα μεταξύ τους. Η κατάσταση αυτή δημιούργησε καινούριες δυσκολίες στους οδηγούς αυτοκινήτων, οι οποίοι, εάν επιθυμούσαν να εγγραφούν συνδρομητές σε αυτά τα συστήματα, θα έπρεπε (μερικές φορές και εντός του ιδίου πολεοδομικού συγκροτήματος) να επικολλήσουν διάφορες αναγνωριστικές κάρτες στο παρμπρίζ του οχήματός τους. Η Ιταλία, η Πορτογαλία, η Γαλλία, η Ελβετία, η Σλοβενία και η Νορβηγία διαθέτουν εθνικά συστήματα, αλλά ασύμβατα μεταξύ τους. Η αύξηση της διεθνούς κυκλοφορίας καταλήγει σήμερα στο να τεθεί το ζήτημα της διαλειτουργικότητας των εν λόγω συστημάτων σε ευρωπαϊκό επίπεδο.

Επιπλέον, και ιδίως σε περιόδους αιχμής ή σε ορισμένα πολύ βεβαρημένα σημεία του ευρωπαϊκού οδικού δικτύου που παρουσιάζουν χρόνια προβλήματα, η διέλευση από τους σταθμούς διοδίων προκαλεί συμφόρηση, επιβραδύνσεις, ατυχήματα και συμβάντα, που είναι εις βάρος των χρηστών των οδών και του περιβάλλοντος. Με τα τηλεδιόδια, αντιθέτως, καθίσταται δυνατόν να επικεντρωθεί ο μηχανισμός μεταφορών στον χρήστη και στο όχημά του. Τα τηλεδιόδια αποτελούν ένα εξαιρετικό εργαλείο για τη μείωση της κυκλοφοριακής συμφόρησης, εφόσον είναι διαθέσιμος επαρκής αριθμός εξοπλισμένων λωρίδων στους σταθμούς διοδίων και είναι υψηλός ο αριθμός των συνδρομητών (κατά συνέπεια και ο αριθμός των εξοπλισμένων οχημάτων). Με τον τρόπο αυτόν, μπορεί να διαχωριστεί πρώτα απ' όλα η κυκλοφορία των συνδρομητών από τους περιστασιακούς χρήστες, κατά την άφιξη στον σταθμό διοδίων ή στις οδούς πρόσβασης σε αυτόν. Οι συνδρομητές τότε μπορούν να περάσουν από χωριστές λωρίδες, όπου δεν θα έχουν να εκτελέσουν κανέναν χειρισμό και όπου θα συνεχίσουν να κινούνται, ακόμη και με πολύ μειωμένη ταχύτητα, χωρίς να χρειαστεί να σταματήσουν. Αυτό ισχύει ακόμη και αν η λωρίδα διαθέτει αυτόματες ανυψούμενες μπάρες, γιατί οι διαστάσεις της έχουν μελετηθεί για τον σκοπό αυτόν. Ενώ η μέγιστη ροή μιας λωρίδας εξοπλισμένης με αυτόματο μηχάνημα που δέχεται τραπεζικές κάρτες ή μιας λωρίδας με υπάλληλο διοδίων ανέρχεται σε 120 οχήματα την ώρα, μια λωρίδα με τηλεδιόδια μπορεί να διεκπεραιώσει 200 με 300 οχήματα την ώρα, ανάλογα με τη διαμόρφωσή της.

Με την εξάλειψη αυτών των σημείων συμφόρησης και τη διευκόλυνση της ροής της κυκλοφορίας, τα τηλεδιόδια καθιστούν επίσης δυνατή τη μείωση του αριθμού των ατυχημάτων και άρα τη βελτίωση της ασφάλειας των χρηστών των οδών. Με τον περιορισμό των συναλλαγών σε χρήμα στους σταθμούς διοδίων, μπορούν επίσης να μειωθούν οι κίνδυνοι που συνδέονται με τις χρηματαποστολές όσον αφορά τη μεταφορά των ποσών αυτών.

Τα τηλεδιόδια είναι, τέλος, το δυνητικό κλειδί για την ανάπτυξη της Κοινωνίας της Πληροφορίας στην οδική κυκλοφορία, αφού ο ίδιος εξοπλισμός που θα είναι εγκατεστημένος επί των οχημάτων θα καταστήσει δυνατή την ανάπτυξη τηλεματικών υπηρεσιών προστιθέμενης αξίας και συστημάτων ασφαλείας που θα προορίζονται για τους ταξιδιώτες: αυτόματη επείγουσα κλήση σε περίπτωση ατυχήματος, πληροφορίες σε πραγματικό χρόνο σχετικά με τις συνθήκες της κυκλοφορίας ή σχετικά με τον χρόνο της διαδρομής.... Συμβάλλουν, κατά συνέπεια, στην ενίσχυση της ευρωπαϊκής βιομηχανίας ηλεκτρονικών, η οποία βρίσκεται στην αιχμή της τεχνολογίας σε αυτόν τον τομέα και η οποία ζητεί να τεθούν σε εφαρμογή τεχνικά πρότυπα, με τα οποία αποτρέπεται ο κατακερματισμός της αγοράς. Εξάλλου, οι κατασκευαστές αυτοκινήτων θα έχουν επίσης τη δυνατότητα να ενσωματώσουν τον εξοπλισμό τηλεδιοδίων στα καινούρια τους οχήματα.

2. Η κατάσταση όσον αφορά τις δράσεις τυποποίησης

Σήμερα τα συστήματα τηλεδιοδίων βασίζονται όλα στην τεχνολογία μικροκυμάτων μικρής εμβέλειας, της οποίας υπάρχουν στην αγορά πολλές παραλλαγές. Οι εργασίες τυποποίησης πραγματοποιήθηκαν επί σειρά πολλών ετών στο πλαίσιο της Ευρωπαϊκής Επιτροπής Τυποποίησης (CEN), και ολοκληρώθηκαν τον Ιανουάριο του 2003 με την έγκριση ενός σχεδίου οριστικού προτύπου. Το εν λόγω σχέδιο περιλαμβάνει μολαταύτα δύο παραλλαγές.

Το 1997 είχαν ψηφισθεί από την CEN τα προκαταρκτικά πρότυπα, τα οποία όμως δεν εξασφάλιζαν τη συμβατότητα μεταξύ των συστημάτων και άφηναν περιθώριο για διαφορετικές ερμηνείες. Αυτό οδήγησε στο να υπάρχουν σήμερα στην Ευρώπη οι δύο παραλλαγές που προαναφέρθηκαν. Επίσης, εκτός των εν λόγω προκαταρκτικών προτύπων υπάρχουν και πολλά άλλα παλαιότερα συστήματα, τα οποία έχουν ευρέως αναπτυχθεί και εκ των οποίων ορισμένα έχουν μεγάλο αριθμό συνδρομητών.

Ως εκ τούτου, χρειάζεται μια κοινοτική οδηγία η οποία θα διασφαλίζει τη μετάβαση προς την μελλοντική διαλειτουργικότητα των διαφόρων συστημάτων προς όφελος των χρηστών, ειδάλλως υπάρχει κίνδυνος να συνεχίσουν τα διάφορα κράτη μέλη της Ένωσης να εγκρίνουν τεχνικώς ασύμβατα μεταξύ τους εθνικά συστήματα τηλεδιοδίων, δημιουργώντας έτσι επιπρόσθετες δυσχέρειες στη διεθνή οδική κυκλοφορία και παρεμβάλλοντας εμπόδια στην ομαλή λειτουργία της εσωτερικής αγοράς. Πράγματι, χωρίς την εν λόγω οδηγία, οι οδηγοί θα πρέπει να εξοπλίσουν τα οχήματά τους με πολλά εθνικά ηλεκτρονικά κουτιά, ούτως ώστε να μπορούν να κυκλοφορούν ανεμπόδιστα στο ευρωπαϊκό οδικό δίκτυο.

Η εν λόγω οδηγία βασίζεται στις προπαρασκευαστικές εργασίες που εκτελέσθηκαν εντός των προγραμμάτων πλαισίων έρευνας και ανάπτυξης και στο πλαίσιο των διευρωπαϊκών δικτύων.

3. Η πρόσβαση των νέων κρατών μελών στο σύστημα διοδίων και η κατάσταση όσον αφορά τα βαρέα φορτηγά οχήματα

Η χρήση των τηλεδιοδίων ξεκίνησε αρχικά σε ορισμένες χώρες, αλλά τώρα γενικεύεται σε ολόκληρη την Ευρώπη. Πράγματι, εδώ και λίγο καιρό, ορισμένες ευρωπαϊκές χώρες εισάγουν τη χρήση τηλεδιοδίων ή προβλέπουν την εισαγωγή της, ως εργαλείου πολιτικής για τη ρύθμιση της κυκλοφορίας, είτε σε αστικές ζώνες (Κάτω Χώρες, Ηνωμένο Βασίλειο), είτε για ορισμένες κατηγορίες οχημάτων (τα βαρέα φορτηγά οχήματα στη Γερμανία, στην Αυστρία και στην Ελβετία). Κάποιες από αυτές τις χώρες στρέφονται προς πλέον πρόσφατες τεχνολογίες, όπως ο δορυφορικός εντοπισμός θέσης (ονομαζόμενος GNSS : GPS κατόπιν GALILEO) σε συνδυασμό με τις κινητές επικοινωνίες (σύμφωνα με το πρότυπο GSM/GPRS). Με την επιλογή αυτή αποφεύγουν ιδίως πολυδάπανες επενδύσεις για τον εξοπλισμό των οδικών δικτύων τους και είναι σε θέση να χρησιμοποιήσουν την πλέον προηγμένη τεχνολογία, υπολογίζοντας στην ανάπτυξη των συστημάτων δορυφορικής πλοήγησης, και ιδιαίτερα στο σύστημα GALILEO. Διαλέγουν επομένως μια τεχνολογία αναφοράς για τη μελλοντική ανάπτυξη των οδικών μεταφορών. Χωρίς να αναμένεται η επιχειρησιακή θέση σε λειτουργία του προγράμματος GALILEO το 2008, το πρόδρομο σύστημα EGNOS θα είναι σε θέση, ήδη από το 2004, να προσφέρει ακρίβεια εντοπισμού ανώτερη από εκείνη που παρέχει το GPS μόνο του. Ο συνδυασμός του δορυφορικού εντοπισμού θέσης με τις κινητές επικοινωνίες αποτελεί επίσης τη μόνη λύση που καθιστά δυνατή την εύκολη «είσπραξη τελών ζώνης», δηλαδή τη χρέωση των οχημάτων που εισέρχονται σε μια δεδομένη γεωγραφική ζώνη ή εξέρχονται από αυτήν (ένα αστικό πολεοδομικό συγκρότημα, για παράδειγμα). Άλλες χώρες προτιμούν πάντως συντηρητικότερη επιλογή, που είναι συνάρτηση των πολιτικών τους για τη χρέωση τελών και της τοπολογίας του δικτύου τους, και συνεχίζουν να επιλέγουν την τεχνολογία μικροκυμάτων.

Καμία άλλη τεχνολογία πλην αυτών που βασίζονται στα μικροκύματα ή στο ζεύγος GPS/GSM δεν προβλέπεται επί του παρόντος στα κράτη μέλη για την εγκατάσταση νέων συστημάτων διοδίων.

Συνεπώς μελλοντικά τα τηλεδιόδια στην Ευρώπη θα βασίζονται στην πολλαπλή χρήση τριών τεχνολογιών, οι οποίες θα μπορούσαν να δημιουργήσουν πραγματικές δυσκολίες στους ταξιδιώτες. Επί παραδείγματι, πρέπει να εξετασθεί η κατάσταση όσον αφορά τα βαρέα φορτηγά οχήματα. Τα εν λόγω οχήματα πρέπει ήδη, εδώ και μερικά χρόνια, να καταβάλλουν ένα τέλος στην Ελβετία, η οποία είναι η χώρα υποχρεωτικής διέλευσης για σημαντικό μέρος της κυκλοφορίας μέσω των Άλπεων. Λόγω αυτού, πρέπει να είναι εφοδιασμένα με ένα πολύπλοκο μηχάνημα εγκατεστημένο στην καμπίνα του οδηγού, το οποίο πρέπει να είναι ορατό από έξω από τους αστυνομικούς ή τους τελωνειακούς, ώστε να είναι δυνατός ο οπτικός έλεγχος της λειτουργίας του και της ορθής χρήσης του. Το ελβετικό σύστημα συνδυάζει τη χρήση του συστήματος μικροκυμάτων DSRC και του GPS. Η Αυστρία ανακοίνωσε στα τέλη Μαΐου του 2002 την απόφασή της να θέσει σε εφαρμογή ένα διαφορετικό σύστημα, που θα βασίζεται αποκλειστικά στο DSRC, αλλά εξυπηρετεί επίσης την πολιτική χρέωσης των βαρέων φορτηγών οχημάτων. Η Γερμανία ανακοίνωσε παρόμοια απόφαση τον Ιούνιο του 2002, με συνδυασμένη χρήση των τριών τεχνολογιών. Η κατάσταση αυτή θα περιπλακεί ακόμη περισσότερο, όταν και άλλες ευρωπαϊκές χώρες, όπως οι Κάτω Χώρες και το Ηνωμένο Βασίλειο, θα καθιερώσουν τη χρέωση των βαρέων φορτηγών οχημάτων ή όταν ορισμένες χώρες, όπως η Γαλλία, θα επιτρέψουν στα βαρέα φορτηγά οχήματα να χρησιμοποιούν τα σημερινά εθνικά τους τηλεδιόδια (η Ιταλία το επιτρέπει ήδη). Είναι αποδεκτό να πρέπει οι οδηγοί των βαρέων φορτηγών οχημάτων να κουβαλούν τελικά γύρω στα έξι με επτά ηλεκτρονικά κουτιά (που μπορούν να φτάσουν τα 1,5 με 2,5 dm³ και το 1 με 2 kg το καθένα) στην καμπίνα τους, απλώς και μόνο για την καταβολή των οδικών τελών; Επιπλέον, λόγω της τιμής αυτού του εξοπλισμού, η κατάσταση γίνεται απαράδεκτη.

Επομένως, είναι επείγον να διατεθούν υποχρεωτικά στους οδηγούς που εκτελούν διεθνείς μεταφορές ηλεκτρονικά κουτιά τα οποία θα είναι σε θέση να "διαβάζουν" όλα τα συστήματα που χρησιμοποιούνται στην Ευρώπη. Σύμφωνα με τον σχετικό βιομηχανικό κλάδο, αυτό είναι εφικτό και δεν επιφέρει σημαντική αύξηση της τιμής του ηλεκτρονικού κουτιού. Πράγματι, ορισμένοι κατασκευαστές θεωρούν ότι, από μια τιμή γύρω στα 20 ευρώ για ένα ηλεκτρονικό κουτί που θα μπορεί να επικοινωνεί με ένα μόνο σύστημα μικροκυμάτων, θα περάσουμε σε μια τιμή γύρω στα 25 ευρώ για ένα διαλειτουργικό ηλεκτρονικό κουτί, το οποίο θα διαβάζει όλα τα συστήματα μικροκυμάτων τα οποία λειτουργούν στην Ένωση. Η πραγματική αύξηση της τιμής των κουτιών θα συνδέεται με την προσθήκη του δορυφορικού συστήματος και της κινητής τηλεφωνίας. Εντούτοις, η τιμή ενός κουτιού που είναι σε θέση να επικοινωνεί με δορυφόρους δεν αυξάνεται σημαντικά με την προσθήκη του μηχανισμού ανάγνωσης συστημάτων με μικροκύματα.

Συν τοις άλλοις, επειδή ο τρόπος λειτουργίας του κάθε κουτιού είναι διαφορετικός, υπάρχει ο κίνδυνος - και θα αυξηθεί - οι οδηγοί των φορτηγών να κάνουν σφάλματα στη χρήση, που συνεπάγονται ακούσιες παραβάσεις της νομοθεσίας (εσφαλμένη δήλωση του ρυμουλκουμένου ή του αριθμού των αξόνων, για παράδειγμα) και που δημιουργούν επομένως λεπτές καταστάσεις, τόσο για τους χρήστες, όσο και για τους φορείς εκμετάλλευσης. Επομένως χρειάζεται παρέμβαση για την εναρμόνιση και την ορθολογική κατασκευή των κουτιών.

4. Στόχος της οδηγίας

Η παρούσα οδηγία αναγγέλθηκε στη Λευκή Βίβλο για την πολιτική μεταφορών, με τίτλο «Η ευρωπαϊκή πολιτική μεταφορών με ορίζοντα το έτος 2010: η ώρα των επιλογών». Στη Λευκή Βίβλο προβλέπονται οι αναγκαίες προϋποθέσεις για να εξασφαλισθεί, το συντομότερο δυνατόν, η δημιουργία μιας «ευρωπαϊκής υπηρεσίας» τηλεδιοδίων σε ολόκληρο το οδικό δίκτυο στο οποίο επιβάλλονται τέλη. Η υπηρεσία αυτή θα βασίζεται στην ακόλουθη αρχή : «μία σύμβαση ανά πελάτη, ένα κουτί ανά όχημα».

Πρέπει να σημειωθεί ότι η οδηγία δεν ασχολείται με το θέμα αυτής καθεαυτής της πολιτικής για τη χρέωση τελών. δεν προδικάζει τις πιθανές επιλογές όσον αφορά τις μελλοντικές πολιτικές χρέωσης. Οι τεχνικές λύσεις που επελέγησαν επιτρέπουν, αντιθέτως, να τεθούν σε εφαρμογή όλες οι πολιτικές οι οποίες προβλέπονται επί του παρόντος, τόσο σε επίπεδο Ένωσης, όσο και σε επίπεδο κρατών μελών. Και, με την εξασφάλιση της διαλειτουργικότητας των συστημάτων διοδίων στην εσωτερική αγορά, η οδηγία θα διευκολύνει την εφαρμογή μιας πολιτικής για τη χρέωση των υποδομών σε ευρωπαϊκή κλίμακα. Με τις προβλεπόμενες τεχνολογίες καθίσταται δυνατή η κάλυψη του συνόλου των υποδομών - αυτοκινητοδρόμων, οδών, γεφυρών, σηράγγων, ... - και των οχημάτων - βαρέων φορτηγών οχημάτων, ελαφρών οχημάτων, μοτοσικλετών, ...

5. Θέση σε εφαρμογή του στόχου

Έχουν πραγματοποιηθεί, από τους φορείς εκμετάλλευσης των αυτοκινητοδρόμων, σημαντικές επενδύσεις (της τάξεως αρκετών εκατοντάδων εκατομμυρίων ευρώ για κάθε δίκτυο) για την εγκατάσταση των συστημάτων τους, που αρχικά προορίζονταν να προσφέρουν περισσότερη άνεση στους οδηγούς ελαφρών οχημάτων. Χρειάζεται να ληφθούν υπόψη οι επενδύσεις αυτές, καθώς και η λογιστική και τεχνική τους απόσβεση, ώστε να υπάρξει προοδευτική μετάβαση προς διαλειτουργικά συστήματα στο πλαίσιο της «ευρωπαϊκής υπηρεσίας». Εκτός του πλαισίου της εν λόγω ευρωπαϊκής υπηρεσίας, θα μπορούν να διατηρηθούν τα σημερινά εθνικά ή τοπικά συστήματα, για τις τοπικές εφαρμογές, μέχρι την κατάργησή τους. Όμως, η υποχρέωση των φορέων εκμετάλλευσης να θέσουν στη διάθεση των χρηστών που το επιθυμούν διαλειτουργικούς δέκτες θα μειώσει αισθητά τις συνέπειες της εν λόγω κατάστασης για τους χρήστες.

Με αυτή την πορεία, τα υπάρχοντα συστήματα θα μπορέσουν να καταλήξουν σε διαλειτουργικότητα. Παρ' όλα ταύτα, ορισμένες χώρες, που ήδη προαναφέρθηκαν, επιθυμούν να εισαγάγουν τηλεδιόδια για τα βαρέα φορτηγά οχήματα κατά το 2003 - 2004. Ορισμένες πόλεις, όπως η Ρώμη ή το Λονδίνο, αποφάσισαν να καθιερώσουν διόδια για να ελέγξουν την πρόσβαση των οχημάτων στο κέντρο της πόλης. Είναι άρα σημαντικό να προσδιορισθούν, ήδη από τώρα, οι τεχνικές κατευθύνσεις, προκειμένου να εξασφαλισθεί η διαλειτουργικότητα των μελλοντικών συστημάτων. Η αγορά, εξ άλλου, ζητά ένα σύστημα αναφοράς για το μέλλον.

Για να ανταποκριθεί σε αυτόν τον διττό προβληματισμό, η «ευρωπαϊκή υπηρεσία τηλεδιοδίων» θα βασισθεί σε μια βραχυπρόθεσμη λύση (με χρονικό ορίζοντα το 2005), που λαμβάνει υπόψη τα υφιστάμενα συστήματα, κατόπιν σε μια μακροπρόθεσμη λύση (με χρονικό ορίζοντα το 2008 - 2012), που αποφασίζεται και παρουσιάζεται ήδη από σήμερα.

Η Επιτροπή καλεί τους κατασκευαστές του κλάδου να συνεχίσουν τη δράση η οποία θα οδηγήσει, το συντομότερο δυνατόν, στην έγκριση κοινών προτύπων για τις τρεις τεχνολογίες.

6. Συνδυασμός του δορυφορικού εντοπισμού θέσης και των κινητών επικοινωνιών με τις τεχνολογίες μικροκυμάτων βραχυπρόθεσμα και μεσοπρόθεσμα, με σκοπό την μακροπρόθεσμη αποκλειστική επιλογή της πλέον σύγχρονης τεχνολογίας

Αυτός ο συνδυασμός, που παρουσιάζεται στο άρθρο 2, έχει σκοπό να καταστήσει δυνατή τη χρέωση του δικτύου χωρίς να χρειασθεί να κατασκευασθούν νέοι σταθμοί διοδίων. Για τη γενίκευση των πολιτικών χρέωσης τελών χρειάζεται να χρησιμοποιηθούν νέες τεχνολογικές λύσεις, που καθιστούν δυνατή την κάλυψη του συνόλου των οδικών υποδομών. Πράγματι, δεν είναι δυνατόν να προβλεφθεί η κατασκευή λωρίδων διοδίων σε ολόκληρο το οδικό δίκτυο, συμπεριλαμβανομένων των αστικών κέντρων, για λόγους που άπτονται τόσο των οικονομικών πλευρών του θέματος, όσο και θεμάτων περιβάλλοντος και ασφαλείας.

Η πρόταση στηρίζεται στη χρήση νέων τεχνολογιών, οι οποίες είναι ήδη διαθέσιμες: το ζεύγος GNSS / GSM, σε συνδυασμό με τις τεχνολογίες μικροκυμάτων που σήμερα χρησιμοποιούνται ήδη στην Ένωση και είναι ευρύτατα διαδεδομένες. Αυτές οι τρεις τεχνολογίες είναι οι μόνες που μπορούν να προβλεφθούν σήμερα για τα νέα συστήματα διοδίων στην Ευρώπη.

Η χρήση τεχνολογιών δορυφορικού εντοπισμού θέσης και κινητής τηλεφωνίας θεωρείται προτιμότερη για την ανάπτυξη της ευρωπαϊκής υπηρεσίας τηλεδιοδίων, καθώς και για όλα τα καινούρια εθνικά συστήματα, λαμβανομένης υπόψη της μεγαλύτερης ευελιξίας τους και της καλύτερης αντιστοιχίας τους με τις νέες κοινοτικές πολιτικές χρέωσης τελών. Άλλωστε, πρόκειται για συστατικά στοιχεία πολλών ενεργών συστημάτων ασφαλείας με τα οποία οι κατασκευαστές αρχίζουν να εξοπλίζουν τα οχήματά τους. Πάντως, οι φορείς εκμετάλλευσης που επιθυμούν να χρησιμοποιούν τα συστήματα μικροκυμάτων στα νέα συστήματα έχουν αυτή τη δυνατότητα έως το 2008.

Η επιλογή αυτή εγγυάται τη διατήρηση των επενδύσεων που έχουν ήδη πραγματοποιηθεί σε διάφορες ευρωπαϊκές χώρες, ενώ λαμβάνεται ταυτοχρόνως υπόψη ότι οι προτερήματα των νέων τεχνολογιών θα επιβληθούν αναπόφευκτα στο εγγύς μέλλον. Πόσο μάλλον αφού θα μπορέσουν να ανοίξουν τον δρόμο για τις νέες υπηρεσίες με προστιθέμενη αξία, προοριζόμενες για τους ταξιδιώτες, οι οποίες αναφέρθηκαν στην εισαγωγή. Η εν λόγω επιλογή δίνει επίσης την ευχέρεια στους φορείς εκμετάλλευσης να επιλέξουν τη λύση που ταιριάζει περισσότερο στο πρόβλημά τους, εξασφαλίζοντας ταυτοχρόνως τους απαραίτητους όρους για την ανάπτυξη της ευρωπαϊκής υπηρεσίας τηλεδιοδίων.

7. Η μακροπρόθεσμη τεχνική λύση για την ανάπτυξη της ευρωπαϊκής υπηρεσίας: η δορυφορική λύση θα επιβληθεί για τα νέα συστήματα από το 2008 και θα γενικευθεί από το 2012.

Το 2008, οι τεχνολογίες μικροκυμάτων οι οποίες επινοήθηκαν ήδη από τη δεκαετία του '70 θα έχουν πάνω από τριάντα χρόνια και θα θεωρούνται απαρχαιωμένες εν συγκρίσει με τις νέες προόδους της τεχνολογίας, ακόμη και εάν εξακολουθούν να χρησιμοποιούνται στα δίκτυα των αυτοκινητοδρόμων. Αντιθέτως, η λύση του δορυφόρου, η οποία θα ενισχυθεί από την πλήρη εφαρμογή του GAGILEO το 2008, θα είναι ώριμη και θα έχει όλο το χρόνο όχι μόνο να αποδείξει την αξία της, αλλά και να αποκομίσει την αναγκαία πείρα για να υποστηρίξει από μόνη της την ευρωπαϊκή υπηρεσία τηλεδιοδίων. Ειδικότερα, το δύσκολο πρόβλημα του ελέγχου της απάτης, το οποίο σήμερα επιλύεται με πολύπλοκα μέσα επικοινωνίας μικρής εμβέλειας μεταξύ εδάφους και οχήματος, θα πρέπει να μπορεί να επιλυθεί ευκολότερα με την εμφάνιση των νέων λύσεων.

Υπάρχει επίσης ο φόβος μήπως μέχρι το 2008 γίνουν εκ νέου απόπειρες εισαγωγής καινούριων συστημάτων με μικροκύματα που θα προκαλέσουν νέα προβλήματα τεχνικής διαλειτουργικότητας.

Αυτός είναι ο λόγος για τον οποίο η οδηγία σημειώνει ότι το 2008 πρέπει να επιλεγεί η δορυφορική λύση, η οποία συνίσταται στον συνδυασμό του εντοπισμού θέσης μέσω δορυφόρου και των κινητών επικοινωνιών, αντί των τεχνολογιών που βασίζονται στα μικροκύματα, για όλα τα νέα συστήματα που θα τεθούν σε λειτουργία κατά τη συγκεκριμένη ημερομηνία στο πλαίσιο της ευρωπαϊκής υπηρεσίας τηλεδιοδίων. Για να διατηρηθούν οι επενδύσεις που πραγματοποιήθηκαν ή σχεδιάστηκαν πρόσφατα σε ορισμένες χώρες, ειδικότερα στην Αυστρία, στην Ισπανία, στη Γαλλία, στην Ελλάδα, στην Πορτογαλία και στην Ιταλία, τα συστήματα μικροκυμάτων τα οποία είναι ακόμη σε λειτουργία μπορούν παρ' όλα αυτά να εξακολουθήσουν να χρησιμοποιούνται, αλλά θα πρέπει να εκπονηθεί μια στρατηγική μετάβασης για το 2010, σε όλες τις χώρες που εξακολουθούν να τα χρησιμοποιούν. Η μετάβαση πρέπει να ολοκληρωθεί το 2012.

Προκειμένου να διασφαλιστεί ότι τα υφιστάμενα αυτή τη στιγμή προβλήματα όσον αφορά τη χρήση της δορυφορικής λύσης έχουν εξετασθεί και επιλυθεί όπως αρμόζει, η Επιτροπή θα πρέπει να υποβάλει έκθεση πριν από τις 31 Δεκεμβρίου 2007. Σε περίπτωση που η εν λόγω έκθεση, η οποία θα καταρτιστεί σε συνεργασία με την επιτροπή τηλεδιοδίων, καταδείξει ότι τα συστήματα που βασίζονται στις δορυφορικές τεχνολογίες και στην κινητή τηλεφωνία εξακολουθούν να παρουσιάζουν προβλήματα ως προς τη χρήση τους, η Επιτροπή θα υποβάλει πρόταση με σκοπό να καταστήσει δυνατή τη συνέχιση της παράλληλης χρήσης των συστημάτων μέσω δορυφόρου/κινητής τηλεφωνίας και των συστημάτων μικροκυμάτων.

Πρέπει επίσης να υπογραμμιστεί ότι η επιλογή της τεχνικής λύσης που θα βασίζεται στις δορυφορικές τεχνολογίες και στις κινητές επικοινωνίες θα επιτρέψει επιπλέον να εξαλειφθούν οι μπάρες των διοδίων για την πλειονότητα των χρηστών, οι οποίοι θα μπορούν να πληρώνουν χωρίς να σταματούν. Θα διατηρηθούν μόνο κάποιες ελάχιστες εγκαταστάσεις για τους μη συχνούς και τους μη εξοπλισμένους χρήστες.

Σε αυτό το πλαίσιο, είναι εξαιρετικά σημαντικό οι κατασκευαστές να διασφαλίσουν ότι η διαδικασία εναρμόνισης εντός των Ευρωπαϊκών Οργανισμών Τυποποίησης θα ολοκληρωθεί όχι μόνο για τις τεχνολογίες μικροκυμάτων, αλλά κυρίως για τις τεχνολογίες που βασίζονται στις δορυφορικές τεχνολογίες και στις κινητές επικοινωνίες.

8. Το χρονοδιάγραμμα εφαρμογής της ευρωπαϊκής υπηρεσίας

Οι τεχνικοί και συμβατικοί όροι εφαρμογής, που είναι αναγκαίοι για την πλήρη ανάπτυξη της «ευρωπαϊκής υπηρεσίας», επί των τεχνικών βάσεων που περιγράφηκαν ανωτέρω, θα μελετηθούν από την επιτροπή που ορίζεται στο άρθρο 5.

Η υπηρεσία θα αναπτυχθεί σε δύο στάδια:

- για τα τηλεδιόδια των βαρέων φορτηγών οχημάτων και των πούλμαν, από το 2005,

- για τα ιδιωτικά αυτοκίνητα, από το 2010.

Έως το 2010, η τεχνολογική πρόοδος θα έχει καταστήσει δυνατή την ενσωμάτωση σε όλα τα τετράτροχα οχήματα ενός εξοπλισμού που θα επικοινωνεί προς τα έξω μέσω των διεπαφών μικροκυμάτων, GSM/GPRS και GNSS, και θα υποστηρίζει διάφορες τηλεματικές υπηρεσίες, μεταξύ των οποίων τα τηλεδιόδια. Αυτό το τεχνολογικό άλμα, που έχει ήδη ξεκινήσει, θα οδηγήσει σε μείωση του κόστους του εξοπλισμού ενός οχήματος στο σημερινό επίπεδο μιας αναγνωριστικής κάρτας μικροκυμάτων, ήτοι από 20 έως 50 ευρώ.

Με την ευρωπαϊκή υπηρεσία θα μπορέσουν να τεθούν πλήρως σε εφαρμογή οι πολιτικές χρέωσης των βαρέων φορτηγών οχημάτων και οι πολιτικές ελέγχου της κυκλοφοριακής συμφόρησης στις αστικές ζώνες μέσω της χρέωσης τελών, πολιτικές τις οποίες επιθυμούν να εισαγάγουν η Ευρωπαϊκή Ένωση ή τα κράτη μέλη. Όντως, εκτός από την καταλληλότητά του για την «είσπραξη τελών ζώνης», όπως ορίζεται ανωτέρω, με τον δορυφορικό εντοπισμό θέσης, σε συνδυασμό με την κινητή τηλεφωνία, αποφεύγεται ο εκ των υστέρων εξοπλισμός των οδικών δικτύων που δεν έχουν τις ανάλογες διαστάσεις για την είσπραξη διοδίων.

Με χρονικό ορίζοντα το 2010 θα έχει επομένως εξασφαλισθεί η διαλειτουργικότητα μεταξύ των εθνικών τηλεδιοδίων, με την ανάπτυξη μιας «ευρωπαϊκής υπηρεσίας» που θα προσφέρεται σε όλων των ειδών τους πελάτες.

9. Η θέση σε εφαρμογή της ευρωπαϊκής υπηρεσίας : κανονιστική επιτροπή

Οι βασικές αρχές της ευρωπαϊκής υπηρεσίας περιγράφονται στο άρθρο 3. Προσφέρεται από όλους τους διαχειριστές υποδομών διοδίων και καθιστά δυνατή την πραγματική επικέντρωση του μηχανισμού οδικών μεταφορών στον ταξιδιώτη. Ανοικτή σε όλους και προσβάσιμη σε ολόκληρο το δίκτυο μέσω μίας και μόνης σύμβασης συνδρομής, θα εξασφαλίσει μια ενιαία διεπαφή μεταξύ του πελάτη και των διαχειριστών υποδομών, τηρουμένων των γενικών βασικών αρχών της ευρωπαϊκής νομοθεσίας, ιδίως όσον αφορά την προστασία της ιδιωτικής ζωής και των προσωπικών ηλεκτρονικών δεδομένων.

Χρειάζεται επακριβής καθορισμός των όρων της ευρωπαϊκής υπηρεσίας, καθώς και πολυάριθμα τεχνικά συνοδευτικά μέτρα. Για παράδειγμα, πρέπει να συναφθεί πρωτόκολλο συμφωνίας μεταξύ των ευρωπαϊκών διαχειριστών υποδομών, για την ανάπτυξη της εν λόγω υπηρεσίας και την καθιέρωση ενός συστήματος αντιστάθμισης.

Η Επιτροπή έχει αναλάβει τον καθορισμό της «ευρωπαϊκής υπηρεσίας » και λαμβάνει τις αναγκαίες προς τούτο τεχνικές αποφάσεις, σύμφωνα με τη διαδικασία επιτροπής, στην οποία αναφέρεται το άρθρο 5 της οδηγίας. Η οδηγία προβλέπει, στο άρθρο 5 της πρότασης, τη σύσταση επιτροπής, η οποία επικουρεί την Επιτροπή και αποτελείται από αντιπροσώπους των κρατών μελών, οι οποίοι διαθέτουν πρακτική πείρα στον τομέα της ηλεκτρονικής είσπραξης τελών, καθώς και στον τομέα της εκμετάλλευσης των οδών. Η επιτροπή αυτή δεν υπάρχει επί του παρόντος, άρα θα πρέπει να δημιουργηθεί. Θα στηρίζεται στα πορίσματα των ερευνητικών έργων τα οποία εκτελέστηκαν στο πλαίσιο του προγράμματος πλαισίου για την έρευνα και την ανάπτυξη, καθώς και στο πλαίσιο των διευρωπαϊκών δικτύων. Έχουν ήδη διεξαχθεί σχετικές προπαρασκευαστικές εργασίες υπό την αιγίδα της Επιτροπής, με τη σύμπραξη των εθνικών διοικητικών αρχών, των διαχειριστών υποδομών και των αντίστοιχων βιομηχανικών κλάδων.

Θα πρέπει να εξετασθούν τα ακόλουθα ζητήματα, χωρίς αυτό να σημαίνει ότι ο παρών κατάλογος είναι διεξοδικός:

- ακριβής ορισμός της παρεχόμενης υπηρεσίας: ειδικότερα, λειτουργικές και τεχνικές προδιαγραφές της υπηρεσίας, της ποιότητας της υπηρεσίας και του επιπέδου ανάπτυξής της στους σταθμούς διοδίων, με σκοπό να περιορισθούν οι ουρές αναμονής, οι επιβραδύνσεις και τα κάθε είδους περιστατικά που προκαλούνται κατά την είσπραξη των διοδίων. Θα εξεταστούν επίσης τα μέσα πληρωμής που συνδέονται με τη σύμβαση συνδρομής, καθώς και η εξυπηρέτηση μετά την πώληση...

- ορισμός των «εφαρμογών τηλεδιοδίων» : δηλαδή ενός ενιαίου τρόπου χρήσης του εξοπλισμού τηλεδιοδίων. Για να δοθεί ένα παράδειγμα, μια τραπεζική έξυπνη κάρτα και μια έξυπνη κάρτα για το σύστημα υγείας και την ασφάλιση ασθενείας είναι τεχνικά συμβατές, αλλά μόνον με την πρώτη είναι δυνατή η ανάληψη μετρητών από αυτόματο τραπεζικό μηχάνημα. Το πρόβλημα που εξετάζεται εδώ είναι του ιδίου τύπου,

- δρομολόγηση και παρακολούθηση δράσεων τεχνικής τυποποίησης με τους Ευρωπαϊκούς Οργανισμούς Τυποποίησης,

- ενδεχόμενα τεχνικά συμπληρώματα σε σχέση με τα χρησιμοποιούμενα πρότυπα, τα οποία επιτρέπουν τη διασφάλιση της διαλειτουργικότητας. τρόποι συνεκτίμησης των τεχνολογικών εξελίξεων, ειδικότερα στον τομέα των κινητών επικοινωνιών,

- εναρμόνιση των διαδικασιών τηλεδιοδίων μεταξύ φορέων εκμετάλλευσης : ταξινόμηση των οχημάτων, σήμανση στους σταθμούς διοδίων, μη εξοπλισμένοι περιστασιακοί χρήστες,

- προδιαγραφές ενσωμάτωσης του εξοπλισμού εντός των οχημάτων,

- διαδικασίες έγκρισης τύπου, σε ευρωπαϊκό επίπεδο, του εξοπλισμού ο οποίος είναι εγκατεστημένος επί των οχημάτων, όπως και του παρόδιου εξοπλισμού, καθώς και του συνόλου οχήματος-εξοπλισμού, ιδίως από την άποψη της οδικής ασφάλειας.

- επικύρωση των τεχνικών λύσεων που έχουν επιλεγεί σε σχέση με τους ευρωπαϊκούς κανόνες σε θέματα προστασίας των ελευθεριών και των θεμελιωδών δικαιωμάτων των φυσικών προσώπων, ιδίως δε της ιδιωτικής τους ζωής. Ειδικότερα πρέπει να διασφαλιστεί η συμβατότητα με τις οδηγίες 95/46/ΕΚ [1] και 2002/58/ΕΚ [2].

[1] Οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών.

[2] Οδηγία 2002/58/ΕΚ του Ευρωπαϊκού Κοινοβουλίου και του Συμβουλίου, της 12ης Ιουλίου 2002, σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών (οδηγία για την προστασία ιδιωτικής ζωής στις ηλεκτρονικές επικοινωνίες).

- διαδικασίες αντιμετώπισης των ανωμαλιών λειτουργίας (βλάβη του εξοπλισμού, κακή χρήση, εκ προθέσεως ή μη, περιστατικά...), και αυτό κυρίως σε διεθνές πλαίσιο, όπου ο πελάτης προέρχεται από άλλη χώρα από εκείνη του τόπου πληρωμής,

- καθορισμός ενός πρωτοκόλλου συμφωνίας μεταξύ φορέων εκμετάλλευσης, που καθιστά δυνατή τη θέση σε εφαρμογή της υπηρεσίας στο ευρωπαϊκό οδικό δίκτυο, καθώς και μιας ενιαίας σύμβασης έναντι του πελάτη. Αυτό το πρωτόκολλο συμφωνίας θα πρέπει να μπορεί αργότερα να επεκταθεί σε τραπεζικούς οργανισμούς, των οποίων οι κάρτες πληρωμής θα συνδεθούν με τα συστήματα τηλεδιοδίων.

Η Επιτροπή και η κανονιστική επιτροπή θα λαμβάνουν τεχνικές συμβουλές, οι οποίες θα δίδονται από ομάδες εμπειρογνωμόνων με συγκεκριμένη εντολή για τον σκοπό αυτόν. Ειδικότερα, η Επιτροπή θα συνεργαστεί με ομάδα εμπειρογνωμόνων η οποία θα απαρτίζεται από εκπροσώπους των φορέων εκμετάλλευσης της « ευρωπαϊκής υπηρεσίας τηλεδιοδίων », της σχετικής ηλεκτρονικής και αυτοκινητιστικής βιομηχανίας, καθώς και των χρηστών της υπηρεσίας, επαγγελματιών και ιδιωτών. Η εν λόγω ομάδα εμπειρογνωμόνων θα γνωμοδοτεί ειδικότερα κατά την εκπόνηση της έκθεσης για το επίπεδο των τεχνολογιών. Οι εν λόγω ομάδες εμπειρογνωμόνων θα μπορούσαν να επιφορτισθούν με τη σύνταξη των προπαρασκευαστικών εγγράφων για τις εργασίες της επιτροπής. Η Επιτροπή θα μπορεί επίσης να ζητήσει τη γνωμοδότηση άλλων επιτροπών ή ομάδων εργασίας, ειδικότερα της ομάδας για την προστασία των προσώπων από την επεξεργασία δεδομένων προσωπικού χαρακτήρα, η οποία συγκροτήθηκε δυνάμει του άρθρου 29 της οδηγίας 95/46/ΕΚ.

2003/0081 (COD)

Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τη γενίκευση και τη διαλειτουργικότητα των συστημάτων τηλεδιοδίων στην Κοινότητα

(κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη: τη συνθήκη ίδρυσης της Ευρωπαϊκής Κοινότητας και ιδίως το άρθρο 71, παράγραφος 1,

την πρόταση της Επιτροπής [3],

[3] ΕΕΕΕ C [...] της [...], σ. [...].

τη γνώμη της Ευρωπαϊκής Οικονομικής και Κοινωνικής Επιτροπής [4],

[4] ΕΕΕΕ C [...] της [...], σ. [...].

τη γνώμη της Επιτροπής των Περιφερειών [5].

[5] ΕΕΕΕ C [...] της [...], σ. [...].

Αποφασίζοντας σύμφωνα με τη διαδικασία του άρθρου 251 της συνθήκης.

Εκτιμώντας τα εξής:

(1) Με το ψήφισμά του της 17ης Ιουνίου 1997 σχετικά με την ανάπτυξη της τηλεματικής στις οδικές μεταφορές, και ιδίως της ηλεκτρονικής είσπραξης τελών [6], το Συμβούλιο ζήτησε από τα κράτη μέλη και την Επιτροπή να αναπτύξουν στρατηγική για να εξασφαλίσουν τη σύγκλιση των συστημάτων ηλεκτρονικής είσπραξης τελών, ώστε να εξασφαλιστεί κατάλληλο επίπεδο διαλειτουργικότητας σε ευρωπαϊκό επίπεδο. Η ανακοίνωση προς το Συμβούλιο, το Ευρωπαϊκό Κοινοβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών σχετικά με τα διαλειτουργικά συστήματα ηλεκτρονικής είσπραξης τελών στην Ευρώπη [7], αποτελούσε την πρώτη φάση της στρατηγικής αυτής.

[6] ΕΕΕΕ C 194 της 25.6.1997, σελίδα 5

[7] COM (1998) 795 τελικό

(2) Τα ευρωπαϊκά κράτη που έχουν εγκαταστήσει συστήματα ηλεκτρονικής είσπραξης τελών, για τη χρηματοδότηση των οδικών υποδομών, ή ηλεκτρονικής είσπραξης τελών για τη χρήση του οδικού δικτύου (συστήματα που καλύπτονται εφεξής υπό την ονομασία «τηλεδιόδια») χρησιμοποιούν, στην πλειονότητά τους, την τεχνολογία μικροκυμάτων μικρής εμβέλειας, επικεντρωμένη γύρω από τη συχνότητα 5,8 GHz, αλλά τα συστήματα αυτά είναι σήμερα ασύμβατα μεταξύ τους. Οι προσπάθειες τις οποίες κατέβαλε η Ευρωπαϊκή Επιτροπή Τυποποίησης (CEN) για την τεχνολογία μικροκυμάτων ολοκληρώθηκαν τον Ιανουάριο του 2003 με την κατάρτιση τεχνικών προτύπων, τα οποία διευκολύνουν τη συμβατότητα των συστημάτων τηλεδιοδίων με μικροκύματα 5,8 GHz, μετά από την ψήφιση των προκαταρκτικών προτύπων το 1997 [8]. Όμως τα εν λόγω τεχνικά πρότυπα περιλαμβάνουν δύο παραλλαγές που δεν είναι πλήρως συμβατές. Τα πρότυπα αυτά βασίζονται στο υπόδειγμα «Διασύνδεση Ανοικτών Συστημάτων» (Interconnexion des Systθmes Ouverts » - ISO) [9], που έχει θεσπιστεί από τον Διεθνή Οργανισμό Τυποποίησης για την επικοινωνία μεταξύ συστημάτων πληροφορικής.

[8] Τα προκαταρκτικά πρότυπα CEN για τη μετάδοση μικροκυμάτων μικρής εμβέλειας 5,8 GHZ είναι γνωστά με την τεχνική ονομασία Dedicated Short Range Communications (DSRC) (Αποκλειστικές Επικοινωνίες Μικρής Εμβέλειας).

[9] Να συμπληρωθεί η παραπομπή.

(3) Ωστόσο, οι βιομηχανίες και οι διαχειριστές υποδομών συνεννοήθηκαν στο πλαίσιο των κρατών μελών της Ευρωπαϊκής Ένωσης να αναπτύξουν διαλειτουργικά προϊόντα, με βάση τα προκαταρκτικά πρότυπα που ψηφίσθηκαν το 1997, δείχνοντας την προτίμησή τους στην υψίρρυθμη μετάδοση μεταξύ εδάφους και οχήματος. Με την επιλογή αυτή θα πρέπει να καταστεί δυνατή η εγκατάσταση νέων συστημάτων τηλεδιοδίων, τεχνικά συμβατών με τα τελευταία συστήματα που έχουν εγκατασταθεί στην Κοινότητα (Γαλλία - Ισπανία - Αυστρία).

(4) Είναι βασικό οι εν λόγω εργασίες τυποποίησης να ολοκληρωθούν το συντομότερο δυνατόν, προκειμένου να θεσπιστούν τεχνικά πρότυπα που θα εγγυώνται τη συμβατότητα των συστημάτων τηλεδιοδίων τα οποία βασίζονται στην τεχνολογία μικροκυμάτων. Ένα άλλο έργο τυποποίησης που πρέπει επίσης να ολοκληρωθεί γρήγορα αφορά τον συνδυασμό των δορυφορικών τεχνολογιών και των κινητών επικοινωνιών στα τηλεδιόδια, προκειμένου να αποφευχθεί ένας νέος κατακερματισμός της αγοράς.

(5) Χρειάζεται να προβλεφθεί η γενίκευση της ανάπτυξης των συστημάτων τηλεδιοδίων στα κράτη μέλη και στις γειτονικές χώρες και καθίσταται αναγκαίο να υπάρχουν διαθέσιμα διαλειτουργικά συστήματα προσαρμοσμένα στη μελλοντική ανάπτυξη της πολιτικής για τη χρέωση τελών σε κοινοτική κλίμακα.

(6) Οι νέες τεχνολογίες δορυφορικού εντοπισμού θέσης (GNSS) και κινητών επικοινωνιών (GSM/GPRS), με την εφαρμογή τους στα τηλεδιόδια, μπορούν να ανταποκριθούν στις απαιτήσεις των νέων πολιτικών για τη χρέωση τελών που προβλέπονται σε κοινοτικό επίπεδο, καθώς και σε επίπεδο κρατών μελών. Όντως, με τις τεχνολογίες αυτές καθίσταται δυνατή η καταγραφή των διανυθέντων χιλιομέτρων ανά κατηγορία οδού, χωρίς να χρειάζονται πολυδάπανες επενδύσεις για τον εξοπλισμό των υποδομών, ούτε κατασκευή νέων σταθμών διοδίων. Οι τεχνολογίες αυτές ανοίγουν επίσης τον δρόμο για την παροχή νέων υπηρεσιών ασφαλείας και πληροφοριών στους ταξιδιώτες, όπως είναι ο αυτόματος συναγερμός ο οποίος ενεργοποιείται σε ένα όχημα που έχει υποστεί ατύχημα και ο οποίος υποδεικνύει τη θέση του, οι πληροφορίες σε πραγματικό χρόνο σχετικά με τις κυκλοφοριακές συνθήκες, το επίπεδο εξυπηρέτησης της κυκλοφορίας ή τον χρόνο της διαδρομής. Στον τομέα του δορυφορικού εντοπισμού θέσης, το έργο GALILEO, που δρομολογήθηκε από την Ευρωπαϊκή Ένωση το 2002, θα προσφέρει, από το 2008, ανώτερη ποιότητα πληροφόρησης από εκείνη που προσφέρεται από το τωρινό σύστημα GPS, και η οποία θα είναι βέλτιστη για τις οδικές τηλεματικές υπηρεσίες. Το πρόδρομο σύστημα EGNOS θα είναι ήδη επιχειρησιακό το 2004 με παρόμοιες επιδόσεις. Μολαταύτα, τα εν λόγω καινοτόμα συστήματα μπορεί να παρουσιάσουν προβλήματα σε θέματα όπως η αξιοπιστία των ελέγχων και η πρόληψη της απάτης.

(7) Οι πολλαπλές τεχνολογίες που χρησιμοποιούνται ή προβλέπονται για τα τηλεδιόδια κατά τα προσεχή έτη (μικροκύματα 5,8 GHz, δορυφορικός εντοπισμός θέσης και κινητές επικοινωνίες, κυρίως), καθώς και οι πολλαπλές προδιαγραφές που επιβάλλονται από τα κράτη μέλη και τις γειτονικές χώρες για τα συστήματα των τηλεδιοδίων τους, μπορούν να αποβούν εις βάρος της ομαλής λειτουργίας της εσωτερικής αγοράς και των στόχων της πολιτικής μεταφορών. Υπάρχει κίνδυνος η κατάσταση αυτή να οδηγήσει στο μέλλον σε πολλαπλασιασμό των ασύμβατων και ακριβών ηλεκτρονικών κουτιών στην καμπίνα των βαρέων φορτηγών οχημάτων, όπως και σε κινδύνους σφάλματος κατά τον χειρισμό και ακούσιας παράβασης από πλευράς των οδηγών.

(8) Είναι αναγκαίο να εξαλειφθούν τα τεχνητά εμπόδια, που αντίκεινται στην ελεύθερη κυκλοφορία των προσώπων και των εμπορευμάτων μεταξύ των κρατών μελών, χωρίς να περιορίζεται η δυνατότητα των εν λόγω κρατών μελών, όπως και της Ένωσης, να θέτουν σε εφαρμογή διαφορετικές πολιτικές χρέωσης τελών για όλους τους τύπους οχημάτων, σε τοπικό, εθνικό ή διεθνές επίπεδο. Ο εξοπλισμός επί των οχημάτων πρέπει να καθιστά δυνατή την εφαρμογή αυτών των πολιτικών χρέωσης τελών, τηρουμένων των αρχών της μη διακριτικής μεταχείρισης μεταξύ των πολιτών όλων των χωρών της Ευρωπαϊκής Ένωσης. Χρειάζεται επομένως να εξασφαλισθεί, το συντομότερο δυνατόν, η διαλειτουργικότητα των συστημάτων τηλεδιοδίων σε κοινοτικό επίπεδο.

(9) Οι οδηγοί δικαιούνται να αναμένουν αυξημένη ποιότητα υπηρεσιών στις οδικές υποδομές, ιδιαίτερα όσον αφορά την ασφάλεια, και να διαπιστώσουν σημαντική μείωση του μήκους των σειρών αναμονής στους σταθμούς διοδίων, ιδίως τις ημέρες μεγάλης αιχμής ή σε ορισμένα σημεία του δικτύου όπου σημειώνεται ιδιαίτερη συμφόρηση. Ο καθορισμός της ευρωπαϊκής υπηρεσίας τηλεδιοδίων θα πρέπει να ανταποκριθεί σε αυτές τις προσδοκίες.

(10) Τα συστήματα τηλεδιοδίων συμβάλλουν, σε σημαντικό βαθμό, στη μείωση των κινδύνων ατυχημάτων, και άρα στην αύξηση της ασφάλειας των ταξιδιωτών στους σταθμούς διοδίων, στη μείωση των συναλλαγών σε χρήμα και στην ελάττωση της συμφόρησης στους σταθμούς αυτούς, ιδίως σε περίπτωση μεγάλης αιχμής. Με τα εν λόγω συστήματα μπορούν επίσης να αποφευχθούν οι αρνητικές επιπτώσεις που θα προκύψουν για το περιβάλλον εάν εγκατασταθούν νέες μπάρες διοδίων ή εάν επεκταθούν οι υφιστάμενοι σταθμοί.

(11) Η εγκατάσταση συστημάτων τηλεδιοδίων συνεπάγεται την επεξεργασία δεδομένων προσωπικού χαρακτήρα. Η εν λόγω επεξεργασία πρέπει να διεξάγεται σύμφωνα με τους ευρωπαϊκούς κανόνες, όπως αυτοί διατυπώνονται ρητά ιδίως στην οδηγία 95/46/ΕΚ και στην οδηγία 2002/58/ΕΚ. Το δικαίωμα προστασίας των δεδομένων προσωπικού χαρακτήρα αναγνωρίζεται απερίφραστα από το άρθρο 8 του Χάρτη Θεμελιωδών Δικαιωμάτων της Ευρωπαϊκής Ένωσης.

(12) Δεδομένου ότι οι στόχοι της προβλεπόμενης δράσης, δηλαδή η διαλειτουργικότητα των συστημάτων είσπραξης τελών στην εσωτερική αγορά και η εγκατάσταση μιας ευρωπαϊκής υπηρεσίας τηλεδιοδίων σε ολόκληρο το οδικό δίκτυο της Κοινότητας που υπόκειται σε καταβολή τελών, είναι αδύνατον να επιτευχθούν επαρκώς από τα κράτη μέλη και δύνανται συνεπώς, λόγω της ευρωπαϊκής τους διάστασης, να επιτευχθούν καλύτερα σε κοινοτικό επίπεδο, η Κοινότητα μπορεί να λάβει μέτρα, σύμφωνα με την αρχή της επικουρικότητας που διατυπώνεται στο άρθρο 5 της Συνθήκης. Έτσι, η παρούσα οδηγία δεν υπερβαίνει τα αναγκαία όρια για την επίτευξη των στόχων αυτών και, κατά συνέπεια, είναι συμβατή με την αρχή της αναλογικότητας όπως αυτή διατυπώνεται στο εν λόγω άρθρο.

(13) Tα μέτρα που είναι αναγκαία για την εφαρμογή της παρούσας οδηγίας θα πρέπει να εγκρίνονται σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [10],

[10] ΕΕΕΕ L 184 της 17.7.1999, σ. 23.

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Στόχος και πεδίο εφαρμογής

Η παρούσα οδηγία προβλέπει τους αναγκαίους όρους ώστε να εξασφαλισθεί η γενίκευση και η διαλειτουργικότητα των συστημάτων ηλεκτρονικής είσπραξης οδικών τελών εντός της Κοινότητας. Εφαρμόζεται για την ηλεκτρονική είσπραξη οδικών τελών όλων των ειδών, σε ολόκληρο το οδικό δίκτυο της Κοινότητας, αστικό και υπεραστικό, αυτοκινητοδρόμους, κύριες και δευτερεύουσες οδούς, καθώς και σε διάφορα τεχνικά έργα, όπως σήραγγες, γέφυρες ή πορθμεία.

Για την επίτευξη του στόχου που ορίζεται στην πρώτη παράγραφο, δημιουργείται η «ευρωπαϊκή υπηρεσία τηλεδιοδίων». Η εν λόγω υπηρεσία πρέπει να διασφαλίζει τη διαλειτουργικότητα για το χρήστη των συστημάτων τηλεδιοδίων που είναι ήδη εγκατεστημένα από τα κράτη μέλη σε εθνική κλίμακα ή σε περιφερειακό επίπεδο, καθώς και εκείνων που πρόκειται να εγκατασταθούν στο μέλλον στο σύνολο της επικράτειας της Ένωσης.

Άρθρο 2

Τεχνολογικές λύσεις

1. Όλα τα νέα συστήματα τηλεδιοδίων τα οποία τίθενται σε λειτουργία από την 1η Ιανουαρίου 2005, και τα οποία προορίζονται για χρήση από τα βαρέα φορτηγά οχήματα όλων των κατηγοριών ή/και από τα πούλμαν, βασίζονται στη χρήση μιας ή περισσοτέρων από τις ακόλουθες τεχνολογίες, για τη διεξαγωγή των συναλλαγών στα τηλεδιόδια:

(α) Δορυφορικός εντοπισμός θέσης

(β) Κινητές επικοινωνίες σύμφωνα με το πρότυπο GSM - GPRS (στοιχεία αναφοράς: GSM TS 03.60/23.060)

(γ) Μικροκύματα 5,8 GHz.

2. Δυνάμει του άρθρου 3 δημιουργείται από την 1η Ιανουαρίου 2005 η "ευρωπαϊκή υπηρεσία τηλεδιοδίων". Από τη συγκεκριμένη ημερομηνία και έπειτα οι φορείς εκμετάλλευσης οφείλουν να θέτουν στη διάθεση των ενδιαφερομένων χρηστών εξοπλισμό, ο οποίος τοποθετείται επί των οχημάτων, είναι συμβατός με όλα τα συστήματα τηλεδιοδίων που λειτουργούν εντός της Ένωσης, προορίζεται για οχήματα όλων των τύπων σύμφωνα με το χρονοδιάγραμμα που προβλέπεται στο άρθρο 3 παράγραφος 3 και είναι διαλειτουργικός και ικανός να επικοινωνεί με όλα τα συστήματα που λειτουργούν στην επικράτεια της Ένωσης.

3. Ο εν λόγω εξοπλισμός επί των οχημάτων μπορεί επίσης να είναι συνδεδεμένος με τον ηλεκτρονικό ταχογράφο του οχήματος για τις ανάγκες υπολογισμού των οφειλόμενων τελών.

4. Από την 1η Ιανουαρίου 2008, κάθε νέο σύστημα το οποίο τίθεται σε λειτουργία στο πλαίσιο της "ευρωπαϊκής υπηρεσίας τηλεδιοδίων", η οποία προβλέπεται στο άρθρο 3, βασίζεται αποκλειστικά στις τεχνολογίες εντοπισμού θέσης μέσω δορυφόρου και στις κινητές επικοινωνίες, όπως προβλέπεται στο άρθρο 2 παράγραφος 1.

5. Τα συστήματα τα οποία τίθενται σε λειτουργία στο πλαίσιο της "ευρωπαϊκής υπηρεσίας τηλεδιοδίων" πριν από την 1η Ιανουαρίου 2008 θα πρέπει να έχουν εγκαταλείψει την τεχνολογία μικροκυμάτων 5,8 GHz έως την 1η Ιανουαρίου 2012. Η στρατηγική μετάβασης των εν λόγω συστημάτων θα πρέπει να σχεδιαστεί και να εφαρμοστεί από την 1η Ιανουαρίου 2008 έως την 1η Ιανουαρίου 2012.

6. Προκειμένου να διασφαλιστεί ότι οι δορυφορικές τεχνολογίες και οι κινητές επικοινωνίες ανταποκρίνονται στις ανάγκες των φορέων εκμετάλλευσης συστημάτων τηλεδιοδίων, η Επιτροπή θα υποβάλει πριν από τις 31 Δεκεμβρίου 2007, έκθεση η οποία θα καταρτιστεί με τη συνδρομή της επιτροπής τηλεδιοδίων και, ενδεχομένως, πρόταση για παράταση της χρήσης των συστημάτων μικροκυμάτων.

7. Τα κράτη μέλη λαμβάνουν τα αναγκαία μέτρα προκειμένου να ενισχυθεί η χρήση των συστημάτων τηλεδιοδίων. Μεριμνούν κυρίως ούτως ώστε έως το 2005 το αργότερο τουλάχιστον το 50% των λωρίδων διοδίων κάθε σταθμού να εξοπλιστούν με ηλεκτρονικά διόδια.

8. Τα κράτη μέλη μεριμνούν ώστε η επεξεργασία των δεδομένων προσωπικού χαρακτήρα που είναι αναγκαία για τη λειτουργία της «ευρωπαϊκής υπηρεσίας τηλεδιοδίων» θα διεξαχθεί σύμφωνα με τους ευρωπαϊκούς κανόνες σε θέματα προστασίας των ελευθεριών και των θεμελιωδών δικαιωμάτων των φυσικών προσώπων, ιδίως δε σύμφωνα με τις ευρωπαϊκές οδηγίες 95/46/ΕΚ και 2002/58/ΕΚ.

Άρθρο 3

Δημιουργία της ευρωπαϊκής υπηρεσίας τηλεδιοδίων

1. Δημιουργείται η «ευρωπαϊκή υπηρεσία τηλεδιοδίων» για όλες τις οδικές υποδομές της Κοινότητας, επί των οποίων εισπράττονται διόδια ή τέλος χρήσης. Καλύπτει ολόκληρο το εν λόγω δίκτυο μέσω μιας ενιαίας σύμβασης συνδρομής, η οποία μπορεί να συναφθεί με οποιονδήποτε διαχειριστή ενός μέρους του δικτύου αυτού.

2. Η ευρωπαϊκή υπηρεσία τηλεδιοδίων είναι ανεξάρτητη από το επίπεδο των τελών που χρεώνονται ή τον σκοπό τους. Αφορά μόνον τον τρόπο είσπραξης των διοδίων ή των τελών. Η υπηρεσία είναι ομοιογενής, όποιος και να είναι ο τόπος ταξινόμησης του οχήματος, η υπηκοότητα του συνδρομητή, η χώρα του φορέα εκμετάλλευσης στον οποίο γίνεται η εγγραφή συνδρομητών για την υπηρεσία αυτή και όποια και να είναι η ζώνη ή το σημείο του οδικού δικτύου όπου οφείλεται καταβολή διοδίων.

3. Κάθε σχετικός διαχειριστής δικτύου πρέπει να προσφέρει την ευρωπαϊκή υπηρεσία στους πελάτες του σύμφωνα με το ακόλουθο χρονοδιάγραμμα :

(α) για όλα τα οχήματα άνω των 3,5 τόνων και για τα οχήματα που μεταφέρουν περισσότερους από 9 επιβάτες (οδηγός + 8), από την 1η Ιανουαρίου 2005,

(β) για όλους τους άλλους τύπους οχημάτων, το αργότερο την 1η Ιανουαρίου 2010.

Άρθρο 4

Καθορισμός της ευρωπαϊκής υπηρεσίας τηλεδιοδίων

1. Η ευρωπαϊκή υπηρεσία τηλεδιοδίων καθορίζεται με βάση τα ακόλουθα στοιχεία :

(α) Λειτουργικές και τεχνικές προδιαγραφές της υπηρεσίας, της ποιότητας της υπηρεσίας και του επιπέδου ανάπτυξής της στους σταθμούς διοδίων, με σκοπό να περιορισθούν οι σειρές αναμονής, οι επιβραδύνσεις και τα κάθε είδους περιστατικά που προκαλούνται κατά την είσπραξη των διοδίων.

(β) Δρομολόγηση και παρακολούθηση δράσεων τεχνικής τυποποίησης με τους Ευρωπαϊκούς Οργανισμούς Τυποποίησης.

(γ) Ενδεχόμενα τεχνικά συμπληρώματα σε σχέση με τα χρησιμοποιούμενα πρότυπα ή προκαταρκτικά πρότυπα, που καθιστούν δυνατή την εξασφάλιση της διαλειτουργικότητας. τρόποι για τη συνεκτίμηση της εξέλιξης των τεχνολογιών, ιδίως της εξέλιξης των κινητών επικοινωνιών, με σκοπό την ενημέρωση του καταλόγου των τεχνολογιών επί των οποίων βασίζεται η ευρωπαϊκή υπηρεσία τηλεδιοδίων.

(δ) Προδιαγραφές ενσωμάτωσης του εξοπλισμού εντός των οχημάτων.

(ε) Διαδικασίες έγκρισης τύπου, σε ευρωπαϊκό επίπεδο, του εξοπλισμού ο οποίος είναι εγκατεστημένος επί των οχημάτων, όπως και του παρόδιου εξοπλισμού, καθώς και του συνόλου οχήματος-εξοπλισμού, ιδίως από την άποψη της οδικής ασφάλειας.

(στ) Ταξινόμηση των οχημάτων.

(ζ) Υποδείγματα συναλλαγών.

(η) Πρωτόκολλο συμφωνίας μεταξύ των φορέων διαχείρισης του σχετικού οδικού δικτύου, το οποίο θα επιτρέψει την εφαρμογή της υπηρεσίας επί του ευρωπαϊκού οδικού δικτύου, καθώς και μια ενιαία σύμβαση με τον πελάτη.

(θ) Αντιμετώπιση ειδικών περιπτώσεων, όπως: περιστασιακοί χρήστες και δυσλειτουργίες πάσης φύσεως.

(ι) Επικύρωση των τεχνικών λύσεων που έχουν επιλεγεί σε σχέση με τους ευρωπαϊκούς κανόνες σε θέματα προστασίας των ελευθεριών και των θεμελιωδών δικαιωμάτων των φυσικών προσώπων, ιδίως δε της ιδιωτικής τους ζωής. Ειδικότερα πρέπει να διασφαλιστεί η συμβατότητα με τις οδηγίες 95/46/ΕΚ και 2002/58/ΕΚ.

2. Η ευρωπαϊκή υπηρεσία τηλεδιοδίων βασίζεται στις τεχνικές λύσεις που ορίζονται στο άρθρο 2.

3. Η Επιτροπή λαμβάνει τις τεχνικές αποφάσεις σχετικά με τον καθορισμό της «ευρωπαϊκής υπηρεσίας τηλεδιοδίων», σύμφωνα με τη διαδικασία που ορίζεται στο άρθρο 5 παράγραφος 2.

4. Η Επιτροπή καλεί, σύμφωνα με τη διαδικασία που ορίζεται από την οδηγία 98/34/ΕΚ, τους ευρωπαϊκούς οργανισμούς τυποποίησης και ειδικότερα την Ευρωπαϊκή Επιτροπή Τυποποίησης να καταβάλλουν κάθε αναγκαία προσπάθεια προκειμένου να θεσπίσουν γρήγορα τα πρότυπα που θα εφαρμοστούν στα συστήματα τηλεδιοδίων, ιδίως όσον αφορά τις τεχνολογίες μικροκυμάτων και τα συστήματα που χρησιμοποιούν την τεχνολογία δορυφορικού εντοπισμού θέσης και τις κινητές επικοινωνίες.

5. Ο εξοπλισμός που θα στηρίξει την ευρωπαϊκή υπηρεσία τηλεδιοδίων θα πρέπει να συμμορφούται ειδικότερα με τις απαιτήσεις των οδηγιών 1999/5/EΚ (σχετικά με τον ραδιοεξοπλισμό και τον τηλεπικοινωνιακό τερματικό εξοπλισμό - R&TTE) και 89/336/EΚ (σχετικά με την ηλεκτρομαγνητική συμβατότητα - EMC).

Άρθρο 5 Επιτροπή

Η Επιτροπή επικουρείται από την «επιτροπή τηλεδιοδίων», την οποία αποτελούν αντιπρόσωποι των κρατών μελών και της οποίας προεδρεύει ο αντιπρόσωπος της Επιτροπής.

Στις περιπτώσεις που γίνεται παραπομπή στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ [11], τηρουμένων των διατάξεων του άρθρου 8 της απόφασης.

[11] ΕΕΕΕ L 184 της 17.7.1999, σ. 23.

Η προθεσμία που προβλέπεται στο άρθρο 4 παράγραφος 6 της απόφασης 1999/468/ΕΚ ορίζεται σε τρεις μήνες.

Η επιτροπή θεσπίζει τον εσωτερικό της κανονισμό.

Άρθρο 6

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία πριν από τις 30 Ιουνίου 2004. Πληροφορούν αμέσως την Επιτροπή σχετικά.

Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη έκδοσή τους. Ο τρόπος της αναφοράς αποφασίζεται από τα κράτη μέλη.

Άρθρο 7

Η παρούσα οδηγία τίθεται σε ισχύ την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Άρθρο 8

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας(-είς) πολιτικής: Ενέργεια και Μεταφορές

Δράση(-εις): Πολιτική διαρκούς κινητικότητας

Ονομασία της δράσης: Οδηγία του Ευρωπαϊκού Κοινοβουλίου και του Συμβουλίου για τη διαλειτουργικότητα των συστημάτων τηλεδιοδίων στην Κοινότητα

1. ΚΟΝΔΥΛΙΟ(Α) ΤΟΥ ΠΡΟΫΠΟΛΟΓΙΣΜΟΥ + ΤΙΤΛΟΣ(ΟΙ)

B2-704 A Πολιτική διαρκούς κινητικότητας - Δαπάνες διοικητικής διαχείρισης (για το 2003).

06 01 04 03 Πολιτική διαρκούς κινητικότητας - Δαπάνες διοικητικής διαχείρισης (από το 2004).

2. ΣΥΝΟΛΙΚΑ ΑΡΙΘΜΗΤΙΚΑ ΔΕΔΟΜΕΝΑ

2.1 Συνολικό κονδύλιο της δράσης (μέρος Β): εκατομμύρια EUR σε πιστώσεις ανάληψης υποχρεώσεων: μηδέν

2.2 Περίοδος υλοποίησης: ετήσια

Έναρξη το 2003 και εκπνοή κατά το 2009.

2.3 Συνολική πολυετής εκτίμηση δαπανών:

α) Χρονοδιάγραμμα πιστώσεων ανάληψης υποχρεώσεων/πιστώσεων πληρωμών (πρβλ. σημείο 6.1.1)

Εκατομμύρια ευρώ (με ακρίβεια τριών δεκαδικών ψηφίων)

>ΘΕΣΗ ΠIΝΑΚΑ>

β) Τεχνική και διοικητική συνδρομή (ΤΔΣ) και δαπάνες στήριξης (ΔΣ) (πρβλ. σημείο 6.1.2)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

γ) Γενικές δημοσιονομικές επιπτώσεις των ανθρωπίνων πόρων και άλλων δαπανών διοικητικής λειτουργίας(πρβλ. σημεία 7.2 και 7.3)

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

2.4 Συμβατότητα με τον δημοσιονομικό προγραμματισμό και τις δημοσιονομικές προοπτικές

XX Πρόταση συμβατή με τον υπάρχοντα δημοσιονομικό προγραμματισμό.

Η πρόταση αυτή απαιτεί επαναπρογραμματισμό του σχετικού κεφαλαίου των δημοσιονομικών προοπτικών.

Ενδέχεται να συντρέχει περίπτωση εφαρμογής των διατάξεων της διοργανικής συμφωνίας.

2.5 Δημοσιονομικές επιπτώσεις επί των εσόδων [12]

[12] Για περισσότερες λεπτομέρειες βλέπε την επιμέρους επεξηγηματική σημείωση.

XX Η πρόταση δεν έχει δημοσιονομικές επιπτώσεις (αφορά τις τεχνικές πτυχές που σχετίζονται με την εφαρμογή του μέτρου).

Ή

Δημοσιονομικές επιπτώσεις - Οι επιπτώσεις επί των εσόδων είναι οι ακόλουθες:

Σημείωση: όλες οι διευκρινίσεις και οι παρατηρήσεις σχετικά με τη μέθοδο υπολογισμού των επιπτώσεων επί των εσόδων πρέπει να περιλαμβάνονται σε ξεχωριστό φύλλο που επισυνάπτεται στο παρόν δημοσιονομικό δελτίο.

Εκατομμύρια ευρώ (με ακρίβεια τριών δεκαδικών ψηφίων)

>ΘΕΣΗ ΠIΝΑΚΑ>

(Να περιγραφεί κάθε σχετικό κονδύλιο του προϋπολογισμού, προσθέτοντας στον πίνακα τον κατάλληλο αριθμό κονδυλίων, εάν οι επιπτώσεις αφορούν περισσότερα κονδύλια του προϋπολογισμού)

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

Άρθρο 71 παράγραφος 1 της Συνθήκης.

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1 Αναγκαιότητα κοινοτικής παρέμβασης [13]

[13] Για περισσότερες πληροφορίες βλέπε την επιμέρους επεξηγηματική σημείωση.

5.1.1 Επιδιωκόμενοι στόχοι

Επί σειρά ετών η Επιτροπή ζητούσε από τα κράτη μέλη να εναρμονίσουν τα έργα τους στον εν λόγω τομέα, προκειμένου να αποφευχθεί η δημιουργία τόσων πολλών εθνικών συστημάτων όσα είναι και τα κράτη μέλη, τα οποία είναι ασύμβατα μεταξύ τους, διότι το κάθε σύστημα χρειάζεται ειδικό ηλεκτρονικό εξοπλισμό επί του οχήματος. Παρ' όλα τα πολλά εκατομμύρια ευρώ τα οποία επενδύθηκαν στα προγράμματα πλαίσια για την έρευνα και την ανάπτυξη, καθώς και στα ευρωπεριφερειακά έργα, η συγκεκριμένη στρατηγική απέτυχε. Απόδειξη αυτού ήταν οι ταυτόχρονες αποφάσεις της Γερμανίας και της Αυστρίας, τον Μάιο του 2002, για τη δημιουργία δύο ασύμβατων μεταξύ τους εθνικών συστημάτων.

Η οδηγία δημιουργεί τις αναγκαίες προϋποθέσεις για τη λειτουργία της "Ευρωπαϊκής Υπηρεσίας Τηλεδιοδίων", η οποία βασίζεται στην αρχή: μία μόνο σύμβαση και ένας μόνος εξοπλισμός επί των οχημάτων για ολόκληρο το κοινοτικό δίκτυο διοδίων.

Η υπηρεσία βασίζεται σε δύο τεχνολογίες :

- τα συστήματα μικροκυμάτων 5,8 GHz που ήδη χρησιμοποιούνται σήμερα τους ευρωπαϊκούς αυτοκινητοδρόμους μετά διοδίων.

- - τον ραδιοδορυφορικό εντοπισμό θέσης, σε συνδυασμό με την κινητή τηλεφωνία, καινοτόμο λύση με βάση μελλοντικά το σύστημα GALILEO, που μόνον αυτή καθιστά δυνατό να τεθούν σε εφαρμογή οι νέες πολιτικές χρέωσης τελών, τις οποίες επιθυμούν η Επιτροπή και τα κράτη μέλη για την καλύτερη διαχείριση της ζήτησης, τη βελτίωση της ασφάλειας και της ροής της κυκλοφορίας, σε ολόκληρο το κύριο δίκτυο, αστικό και υπεραστικό. Οι οδηγία συνηγορεί υπέρ της χρήσης για το μέλλον της δεύτερης λύσης κατά προτίμηση έναντι της πρώτης.

Με βάση την οδηγία δημιουργείται η επιτροπή τηλεδιοδίων, επιφορτισμένη να ρυθμίσει, σε συνεννόηση με τα κράτη μέλη, όλα τα τεχνικά και συμβατικά θέματα που είναι απαραίτητα για την καθιέρωση της ευρωπαϊκής υπηρεσίας.

5.1.2 Μέτρα που λαμβάνονται σχετικά με την εκ των προτέρων αξιολόγηση

Δεν ισχύουν.

5.1.3 Μέτρα που λαμβάνονται σχετικά με την εκ των υστέρων αξιολόγηση

Δεν ισχύουν.

5.2 Προβλεπόμενες δράσεις και λεπτομέρειες υλοποίησης της δημοσιονομικής παρέμβασης

Απαιτείται επακριβής καθορισμός των όρων λειτουργίας της "ευρωπαϊκής υπηρεσίας", καθώς και των πολυάριθμων τεχνικών συνοδευτικών μέτρων. Για παράδειγμα, πρέπει να συναφθεί πρωτόκολλο συμφωνίας μεταξύ των ευρωπαϊκών διαχειριστών υποδομών, για την ανάπτυξη της εν λόγω υπηρεσίας και την καθιέρωση ενός συστήματος αντιστάθμισης.

Για τον σκοπό αυτό, το άρθρο 5 της πρότασης οδηγίας προβλέπει μια επιτροπή η οποία θα απαρτίζεται από εκπροσώπους των κρατών μελών με συγκεκριμένη πείρα στον τομέα των ηλεκτρονικών διοδίων, καθώς επίσης και στον τομέα της εκμετάλλευσης οδών, και οι οποίοι θα μπορούν χάρη στις τεχνικές τους γνώσεις να συνδράμουν την Επιτροπή κατά τη λήψη αποφάσεων. Η επιτροπή αυτή δεν υπάρχει επί του παρόντος, άρα θα πρέπει να δημιουργηθεί. Θα στηρίζεται στα πορίσματα των ερευνητικών έργων τα οποία εκτελέστηκαν στο πλαίσιο του προγράμματος πλαισίου για την έρευνα και την ανάπτυξη, καθώς και στο πλαίσιο των διευρωπαϊκών δικτύων. Έχουν ήδη διεξαχθεί σχετικές προπαρασκευαστικές εργασίες υπό την αιγίδα της Επιτροπής, με τη σύμπραξη των εθνικών διοικητικών αρχών, των διαχειριστών υποδομών και των αντίστοιχων βιομηχανικών κλάδων.

Η επιτροπή θα γνωμοδοτεί στην Επιτροπή επί των ακόλουθων θεμάτων, χωρίς ο κάτωθι κατάλογος να είναι εξαντλητικός:

- ακριβής ορισμός της παρεχόμενης υπηρεσίας: ειδικότερα, λειτουργικές και τεχνικές προδιαγραφές της υπηρεσίας, της ποιότητας της υπηρεσίας και του επιπέδου ανάπτυξής της στους σταθμούς διοδίων, με σκοπό να περιορισθούν οι ουρές αναμονής, οι επιβραδύνσεις και τα κάθε είδους περιστατικά που προκαλούνται κατά την είσπραξη των διοδίων. Θα εξεταστούν επίσης τα μέσα πληρωμής που συνδέονται με τη σύμβαση συνδρομής, καθώς και η εξυπηρέτηση μετά την πώληση...

- ορισμός των «εφαρμογών τηλεδιοδίων» : δηλαδή ενός ενιαίου τρόπου χρήσης του εξοπλισμού τηλεδιοδίων. Για να δοθεί ένα παράδειγμα, μια τραπεζική έξυπνη κάρτα και μια έξυπνη κάρτα για το σύστημα υγείας και την ασφάλιση ασθενείας είναι τεχνικά συμβατές, αλλά μόνον με την πρώτη είναι δυνατή η ανάληψη μετρητών από αυτόματο τραπεζικό μηχάνημα. Το πρόβλημα που εξετάζεται εδώ είναι του ιδίου τύπου,

- δρομολόγηση και παρακολούθηση δράσεων τεχνικής τυποποίησης με τους Ευρωπαϊκούς Οργανισμούς Τυποποίησης,

- ενδεχόμενα τεχνικά συμπληρώματα σε σχέση με τα χρησιμοποιούμενα πρότυπα, τα οποία επιτρέπουν τη διασφάλιση της διαλειτουργικότητας. τρόποι συνεκτίμησης των τεχνολογικών εξελίξεων, ειδικότερα στον τομέα των κινητών επικοινωνιών,

- εναρμόνιση των διαδικασιών τηλεδιοδίων μεταξύ φορέων εκμετάλλευσης : ταξινόμηση των οχημάτων, σήμανση στους σταθμούς διοδίων, μη εξοπλισμένοι περιστασιακοί χρήστες,

- προδιαγραφές ενσωμάτωσης του εξοπλισμού εντός των οχημάτων,

- διαδικασίες έγκρισης τύπου, σε ευρωπαϊκό επίπεδο, του εξοπλισμού ο οποίος είναι εγκατεστημένος επί των οχημάτων, όπως και του παρόδιου εξοπλισμού, καθώς και του συνόλου οχήματος-εξοπλισμού, ιδίως από την άποψη της οδικής ασφάλειας,

- επικύρωση των τεχνικών λύσεων που έχουν επιλεγεί σε σχέση με τους ευρωπαϊκούς κανόνες σε θέματα προστασίας των ελευθεριών και των θεμελιωδών δικαιωμάτων των φυσικών προσώπων, ιδίως δε της ιδιωτικής τους ζωής. Ειδικότερα πρέπει να διασφαλιστεί η συμβατότητα με τις οδηγίες 95/46/ΕΚ [14] και 2002/58/ΕΚ [15].

[14] Οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών.

[15] Οδηγία 2002/58/ΕΚ του Ευρωπαϊκού Κοινοβουλίου και του Συμβουλίου, της 12ης Ιουλίου 2002, σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών (οδηγία για την προστασία ιδιωτικής ζωής στις ηλεκτρονικές επικοινωνίες).

- διαδικασίες αντιμετώπισης των ανωμαλιών λειτουργίας (βλάβη του εξοπλισμού, κακή χρήση, εκ προθέσεως ή μη, περιστατικά...), και αυτό κυρίως σε διεθνές πλαίσιο, όπου ο πελάτης προέρχεται από άλλη χώρα από εκείνη του τόπου πληρωμής,

- καθορισμός ενός πρωτοκόλλου συμφωνίας μεταξύ φορέων εκμετάλλευσης, που καθιστά δυνατή τη θέση σε εφαρμογή της υπηρεσίας στο ευρωπαϊκό οδικό δίκτυο, καθώς και μιας ενιαίας σύμβασης έναντι του πελάτη. Αυτό το πρωτόκολλο συμφωνίας θα πρέπει να μπορεί αργότερα να επεκταθεί σε τραπεζικούς οργανισμούς, των οποίων οι κάρτες πληρωμής θα συνδεθούν με τα συστήματα τηλεδιοδίων.

Ο προϋπολογισμός που απαιτείται θα καλύψει το σύνολο των δαπανών για τη διενέργεια των αναγκαίων μελετών προκειμένου να υποστηριχθεί ο διάλογος σε επίπεδο επιτροπής.

5.3 Μέθοδοι υλοποίησης

Οι εν λόγω εργασίες θα πραγματοποιηθούν από ομάδες εξωτερικών εμπειρογνωμόνων οι οποίοι θα επιλεγούν από την επιτροπή και θα διοριστούν από την Επιτροπή, η οποία διασφαλίζει τον έλεγχό τους. Οι εν λόγω εμπειρογνώμονες θα επιλεγούν κατόπιν πρόσκλησης υποβολής προσφορών.

6. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

6.1 Συνολικές δημοσιονομικές επιπτώσεις στο μέρος Β (για ολόκληρη την περίοδο προγραμματισμού): μηδέν

(Ο τρόπος υπολογισμού των συνολικών ποσών που αναγράφονται στον παρακάτω πίνακα πρέπει να εξηγηθεί από την ανάλυση του πίνακα 6.2.) )

6.1.1 Δημοσιονομική παρέμβαση

Πιστώσεις ανάληψης υποχρεώσεων σε εκατομμύρια ευρώ (με ακρίβεια τριών δεκαδικών ψηφίων)

>ΘΕΣΗ ΠIΝΑΚΑ>

6.2 Υπολογισμός του κόστους ανά προβλεπόμενο μέτρο στο μέρος Β (για ολόκληρη την περίοδο προγραμματισμού) [16]: μηδέν

[16] Για περισσότερες πληροφορίες βλέπε την επιμέρους επεξηγηματική σημείωση.

(Σε περιπτώσεις όπου υπάρχουν περισσότερες δράσεις, πρέπει να δοθούν, για τα συγκεκριμένα μέτρα τα οποία πρέπει να ληφθούν για κάθε δράση, οι αναγκαίες διευκρινίσεις για τον υπολογισμό του όγκου και του κόστους υλοποίησης)

Πιστώσεις ανάληψης υποχρεώσεων σε εκατομμύρια ευρώ (με ακρίβεια τριών δεκαδικών ψηφίων)

>ΘΕΣΗ ΠIΝΑΚΑ>

(Εάν κρίνεται αναγκαίο να εξηγηθεί ο τρόπος υπολογισμού)

7. ΕΠΙΠΤΩΣΕΙΣ ΣΤΟ ΠΡΟΣΩΠΙΚΟ ΚΑΙ ΣΤΙΣ ΔΙΟΙΚΗΤΙΚΕΣ ΔΑΠΑΝΕΣ

7.1 Επιπτώσεις στους ανθρώπινους πόρους

>ΘΕΣΗ ΠIΝΑΚΑ>

7.2 Συνολικές δημοσιονομικές επιπτώσεις των ανθρωπίνων πόρων

>ΘΕΣΗ ΠIΝΑΚΑ>

Τα ποσά αντιστοιχούν σε συνολικές δαπάνες δώδεκα μηνών.

7.3 Άλλες δαπάνες διοικητικής λειτουργίας που απορρέουν από τη δράση

>ΘΕΣΗ ΠIΝΑΚΑ>

Τα ποσά αντιστοιχούν σε συνολικές δαπάνες δώδεκα μηνών.

(1) Να προσδιοριστεί το είδος της επιτροπής, καθώς και η ομάδα στην οποία ανήκει.

>ΘΕΣΗ ΠIΝΑΚΑ>

ΟΙ ΑΝΑΓΚΕΣ ΣΕ ΑΝΘΡΩΠΙΝΟΥΣ ΚΑΙ ΔΙΟΙΚΗΤΙΚΟΥΣ ΠΟΡΟΥΣ ΘΑ ΚΑΛΥΦΘΟΥΝ με κονδυλια τησ ΓΔ που αναλαμβανει τη διαχειριση στο πλαισιο τησ διαδικασιασ ετησιασ επιχορηγησησ.

8. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

8.1 Διευθετήσεις παρακολούθησης

Η παρακολούθηση των εργασιών της επιτροπής τηλεδιοδίων θα πραγματοποιηθεί βάσει του ακριβούς καθορισμού, κατά τη διάρκεια των πρώτων συνεδριάσεων, του προγράμματος εργασίας της και του σχετικού χρονοδιαγράμματός της για την υλοποίηση των στόχων της οδηγίας. Ο πρώτος εξ αυτών των στόχων είναι να θεσπιστεί η ευρωπαϊκή υπηρεσία, σε ολόκληρο το οδικό δίκτυο μετά διοδίων της Κοινότητας, για τα βαρέα φορτηγά οχήματα, με ορίζοντα την 1η Ιανουαρίου 2005. Η παρακολούθηση του προγραμματισμού θα επιτρέψει να εξακριβωθεί εάν η πρόοδος των εργασιών ανταποκρίνεται στις ανάγκες.

Στη συνέχεια θα προσδιοριστούν οι ακόλουθοι δείκτες, με σκοπό την ανάπτυξη της εν λόγω υπηρεσίας: αριθμός λωρίδων που έχουν εξοπλιστεί για τη συγκεκριμένη υπηρεσία ανά σταθμό διοδίων, αριθμός σημείων συνδρομής ... (να προσδιοριστεί σε συνεργασία με την επιτροπή). Η θέσπιση της υπηρεσίας θα γίνει το 2004 και οι δείκτες θα μετρηθούν τότε με αίτημα που θα υποβληθεί άμεσα στα κράτη μέλη.

8.2 Ρυθμίσεις και χρονοδιάγραμμα της προβλεπόμενης αξιολόγησης

Όσον αφορά τις εργασίες της επιτροπής, κάθε τρίμηνο θα πραγματοποιείται μια ανασκόπηση του προγραμματισμού.

Για την ανάπτυξη της υπηρεσίας, ο ρυθμός αναπροσαρμογής των μέτρων βάσει των δεικτών που ορίζει η επιτροπή θα είναι αρχικά τριμηνιαίος και κατόπιν, από το δεύτερο εξάμηνο του 2004, μηνιαίος.

Μια εκ των υστέρων αξιολόγηση θα πραγματοποιηθεί τον Μάρτιο του 2005 για να εξακριβωθεί η λειτουργία του συνόλου της υπηρεσίας. Η διενέργεια της εν λόγω αξιολόγησης θα αναληφθεί από εξωτερικό γραφείο, το οποίο θα επιλεγεί κατόπιν πρόσκλησης υποβολής προσφορών. Η αξιολόγηση θα έχει σκοπό να εξακριβωθεί η ανάπτυξη της υπηρεσίας κατ' εφαρμογήν του στόχου και κυρίως να συλλεχθούν οι γνωμοδοτήσεις και οι παρατηρήσεις των ενδιαφερόμενων πελατών, προκειμένου να εκτιμηθεί ο βαθμός ικανοποίησής τους, με σκοπό να βελτιωθεί η ευρωπαϊκή υπηρεσία πριν από τη γενίκευσή της στα αυτοκίνητα. Η εν λόγω μελέτη μπορεί να διεξαχθεί σε δύο στάδια, το ένα εντός τριών μηνών (Μάρτιος 2005) και το άλλο εντός ενός έτους από την έναρξη λειτουργίας της υπηρεσίας (Ιανουάριος 2006).

9. ΜΕΤΡΑ ΚΑΤΑΠΟΛΕΜΗΣΗΣ ΤΗΣ ΑΠΑΤΗΣ

Δεν ισχύουν.

ΔΕΛΤΙΟ ΕΚΤΙΜΗΣΗΣ ΕΠΙΠΤΩΣΕΩΝ ΟΙ ΕΠΙΠΤΩΣΕΙΣ ΤΗΣ ΠΡΟΤΑΣΗΣ ΣΤΙΣ ΕΠΙΧΕΙΡΗΣΕΙΣ, ΚΑΙ ΙΔΙΩΣ ΣΤΙΣ ΜΙΚΡΟΜΕΣΑΙΕΣ ΕΠΙΧΕΙΡΗΣΕΙΣ (ΜΜΕ)

Τίτλος της πρότασης

Οδηγία του Ευρωπαϊκού Κοινοβουλίου και του Συμβουλίου σχετικά με τη γενίκευση και τη διαλειτουργικότητα των συστημάτων τηλεδιοδίων στην Κοινότητα

Αριθμός αναφοράς του εγγράφου

Η πρόταση

1. Έχοντας υπόψη την αρχή της επικουρικότητας, γιατί είναι απαραίτητη η κοινοτική νομοθεσία στον τομέα αυτόν και ποιοι είναι οι κύριοι στόχοι της;

Επί σειρά ετών η Επιτροπή ζητούσε από τα κράτη μέλη να εναρμονίσουν τα έργα τους στον εν λόγω τομέα, προκειμένου να αποφευχθεί η δημιουργία τόσων πολλών εθνικών συστημάτων όσα είναι και τα κράτη μέλη, τα οποία είναι ασύμβατα μεταξύ τους, διότι το κάθε σύστημα χρειάζεται ειδικό ηλεκτρονικό εξοπλισμό επί του οχήματος. Παρ' όλα τα πολλά εκατομμύρια ευρώ τα οποία επενδύθηκαν στα προγράμματα πλαίσια για την έρευνα και την ανάπτυξη, καθώς και στα ευρωπεριφερειακά έργα, η συγκεκριμένη στρατηγική απέτυχε. Απόδειξη αυτού ήταν οι ταυτόχρονες αποφάσεις της Γερμανίας και της Αυστρίας, τον Μάιο του 2002, για τη δημιουργία δύο ασύμβατων μεταξύ τους εθνικών συστημάτων.

Η οδηγία δημιουργεί τις αναγκαίες προϋποθέσεις για τη λειτουργία της "Ευρωπαϊκής Υπηρεσίας Τηλεδιοδίων", η οποία βασίζεται στην αρχή: μία μόνο σύμβαση και ένας μόνος εξοπλισμός επί των οχημάτων για ολόκληρο το κοινοτικό δίκτυο διοδίων.

Η υπηρεσία βασίζεται σε δύο τεχνολογίες :

- - τα συστήματα μικροκυμάτων 5,8 GHz που χρησιμοποιούνται σήμερα στους ευρωπαϊκούς αυτοκινητοδρόμους μετά διοδίων.

- - τον ραδιοδορυφορικό εντοπισμό θέσης, σε συνδυασμό με την κινητή τηλεφωνία, καινοτόμο λύση με βάση μελλοντικά το σύστημα GALILEO, που μόνον αυτή καθιστά δυνατό να τεθούν σε εφαρμογή οι νέες πολιτικές χρέωσης τελών, τις οποίες επιθυμούν η Επιτροπή και τα κράτη μέλη για την καλύτερη διαχείριση της ζήτησης, τη βελτίωση της ασφάλειας και της ροής της κυκλοφορίας, σε ολόκληρο το κύριο δίκτυο, αστικό και υπεραστικό. Οι οδηγία συνηγορεί υπέρ της χρήσης για το μέλλον της δεύτερης λύσης κατά προτίμηση έναντι της πρώτης.

Με βάση την οδηγία δημιουργείται η επιτροπή τηλεδιοδίων, επιφορτισμένη να ρυθμίσει, σε συνεννόηση με τα κράτη μέλη, όλα τα τεχνικά και συμβατικά θέματα που είναι απαραίτητα για την καθιέρωση της ευρωπαϊκής υπηρεσίας.

Επιπτώσεις στις επιχειρήσεις

2. Ποιοι επηρεάζονται από την πρόταση;

- Ποιοι επιχειρηματικοί κλάδοι;: οι κατασκευαστές ηλεκτρονικού εξοπλισμού αυτοκινήτων και οι διαχειριστές υποδομών.

- Ποια μεγέθη επιχειρήσεων (ποιο είναι το ποσοστό των μικρομεσαίων επιχειρήσεων); : από 50 έως 5.000 άτομα. Όλοι οι κατασκευαστές είναι ΜΜΕ. Oι διαχειριστές κυμαίνονται μεταξύ 200 ατόμων, οι πιο μικροί, έως 5000, οι μεγαλύτεροι.

- Υπάρχουν ιδιαίτερες γεωγραφικές περιοχές της Κοινότητας όπου είναι εγκατεστημένες οι επιχειρήσεις αυτές; : Όχι, η εγκατάσταση των επιχειρήσεων παρουσιάζει σχεδόν ομοιόμορφη κατανομή, και θα είναι όλο και περισσότερο ομοιόμορφη στο μέλλον.

3. Ποια μέτρα πρέπει να λάβουν οι επιχειρήσεις προκειμένου να συμμορφωθούν με την πρόταση;

Οι διαχειριστές υποδομών θα πρέπει να προσανατολίσουν τις μελλοντικές επενδύσεις τους προς τις ενδεικνυόμενες τεχνικές λύσεις. Θα πρέπει να εξοπλίσουν τα δίκτυα διοδίων τους με τον ενδεδειγμένο εξοπλισμό, ακόμη και αν δεν προσφέρουν τηλεδιόδια σήμερα. Ο παλαιός εξοπλισμός θα διατηρηθεί, ωστόσο, μέχρις ότου αχρηστευθεί.

Οι κατασκευαστές εξοπλισμού αυτοκινήτων λαμβάνουν τις τεχνικές οδηγίες που πρέπει να ακολουθήσουν προκειμένου να διασφαλίσουν τη διαλειτουργικότητα όλων των συστημάτων που χρησιμοποιούνται στην Ευρώπη, οι οποίες πρόκειται να διευκολύνουν την εργασία τους κατά τα επόμενα έτη, αφού οι ενδεικνυόμενες λύσεις είναι ήδη ευρέως γνωστές και έχουν υλοποιηθεί.

4. Ποιες είναι οι πιθανές οικονομικές συνέπειες της πρότασης :

- στην απασχόληση; : πρόκειται να δημιουργηθούν νέες και εξειδικευμένες θέσεις απασχόλησης στους τομείς της βιομηχανίας και των υπηρεσιών. Μόνο για τη Γερμανία, αυτές οι θέσεις υπολογίζονται σε 40.000. Εάν αναχθούν στην κλίμακα των 15 κρατών μελών, οι εξειδικευμένες θέσεις απασχόλησης που θα δημιουργηθούν είναι περισσότερες από 200.000. Η βιομηχανία θα λάβει σημαντική ώθηση για να προωθήσει τα προϊόντα της στην παγκόσμια αγορά, πόσο μάλλον αφού η οδηγία προάγει λύσεις καινοτόμες και προσαρμοσμένες σε κάθε πιθανή πολιτική όσον αφορά τη χρέωση οδικών τελών.

- Από την άποψη των διαχειριστών υποδομών, μπορεί να υπάρξει τελικά απώλεια θέσεων απασχόλησης, αλλά θα πρόκειται αποκλειστικά για εποχιακές θέσεις απασχόλησης. Όσον αφορά τις μόνιμες θέσεις, το προσωπικό για το οποίο θα υπάρξουν ενδεχομένως επιπτώσεις, με χρονικό ορίζοντα το 2010, θα μπορέσει εύκολα να αναλάβει καθήκοντα όπως η υποδοχή συνδρομητών, η εξυπηρέτηση μετά την πώληση τηλεδιοδίων ή η συντήρηση αυτοκινητοδρόμων.

- στις επενδύσεις και τη δημιουργία νέων επιχειρήσεων; Θα δημιουργηθούν νέες επιχειρήσεις στον τομέα των υπηρεσιών για την είσπραξη των τελών, τη διαχείριση του πελατολογίου και τον έλεγχο των διασυνοριακών παρανομιών. Ήδη αυτό θα συμβεί στη Γερμανία το 2003.

- στην ανταγωνιστικότητα των επιχειρήσεων; : η ανταγωνιστικότητα των επιχειρήσεων θα ευνοηθεί, με την εφαρμογή ανοικτών συστημάτων, και όχι πλέον ιδιόκτητων, όπως συμβαίνει συχνά σήμερα. Στην οδηγία λαμβάνεται μέριμνα, με τη δράση τυποποίησης και μέσω της επιτροπής, ώστε να εξασφαλισθεί μια ανοικτή αγορά, από την οποία δεν θα αποκλείεται κανένας προμηθευτής. Έγινε επαλήθευση ότι κανένας προμηθευτής γνωστός σήμερα δεν αποκλειόταν από την αγορά, βάσει της παρούσας οδηγίας.

5. Η πρόταση περιλαμβάνει μέτρα για να ληφθούν υπόψη οι ιδιαιτερότητες των μικρομεσαίων επιχειρήσεων (μειωμένες ή διαφορετικές απαιτήσεις κλπ);

Ολόκληρος ο τεχνικός τομέας στην αγορά αυτή συνίσταται από ΜΜΕ. Οι ρήτρες της οδηγίας είναι απολύτως προσαρμοσμένες σε αυτή την κατάσταση. Όλες οι εν λόγω επιχειρήσεις ζητούν εδώ και πολλά χρόνια να θεσπίσει η Επιτροπή νομοθετική πράξη, ώστε να αποκαταστήσει το πάγωμα των εργασιών της Ευρωπαϊκής Επιτροπής Τυποποίησης, και να μπορέσουν να βασίσουν τα προϊόντα τους σε ένα κανονιστικό έγγραφο αναφοράς. Ελλείψει της συμβατότητας με τα πρότυπα CEN, η «συμβατότητα με οδηγία ΕΚ» θα αποτελέσει μια ένδειξη αναφοράς, που την περιμένει ολόκληρος ο επαγγελματικός κλάδος.

Διαβουλεύσεις

6. Κατάλογος των οργανισμών με τους οποίους έγιναν διαβουλεύσεις σχετικά με την πρόταση και έκθεση των κυριοτέρων απόψεών τους.

Προμηθευτές ηλεκτρονικού υλικού τηλεδιοδίων : οι THALES e-transactions, CS ROUTE, KAPSCH, COMBITECH και Q-FREE σημειώνουν ότι η δυνατότητα κατασκευής ενός εξοπλισμού ο οποίος θα μπορούσε να είναι διαλειτουργικός και θα μπορούσε να επικοινωνεί με όλα τα υφιστάμενα επί του παρόντος συστήματα τηλεδιοδίων στην Ευρώπη:

- πρέπει να επικυρωθεί σε επίπεδο εμπορικής προώθησης,

- δεν μπορεί να υλοποιηθεί παρά μόνον εάν ένας διαχειριστής υποδομής προκηρύξει πρόσκληση υποβολής προσφορών για ένα εκατομμύριο μονάδων εξοπλισμού,

- και χρειάζεται τουλάχιστον τρία χρόνια για την ανάπτυξη, την ολοκλήρωση και τις δοκιμές.

Οι εν λόγω προμηθευτές δεν αναλαμβάνουν καμία δέσμευση για την τιμή ενός τέτοιου εξοπλισμού.

Διαχειριστές υποδομών : Ένωση των ευρωπαϊκών εταιρειών εκμετάλλευσης αυτοκινητοδρόμων μετά διοδίων (ASECAP), ASFA (Ένωση γαλλικών εταιρειών αυτοκινητοδρόμων), ASETA (Ένωση ισπανικών αυτοκινητοδρόμων) , AISCAT (Ένωση ιταλικών αυτοκινητοδρόμων), ASFINAG (αυστριακός φορέας εκμετάλλευσης οδικών διοδίων), TOLL COLLECT (φορέας εκμετάλλευσης γερμανικών τηλεδιοδίων), BRISA (φορέας εκμετάλλευσης πορτογαλικών αυτοκινητοδρόμων), RAPP AG (εταιρεία συμβούλων για τα ελβετικά τηλεδιόδια): όλοι αυτοί διατύπωσαν επιφυλακτική γνώμη σχετικά με τις τάσεις που διαμορφώνονται με την οδηγία, ειδικότερα όσον αφορά τις τεχνολογικές επιλογές.

Έλαβαν χώρα διμερείς συνεδριάσεις συντονισμού με τις διοικητικές αρχές πολλών κρατών μελών που ενδιαφέρονται για το θέμα των τηλεδιοδίων (UK, FR, BE, NL, ES, PT, IT, AT, DE), καθώς και με την Ελβετία και τις χώρες της ΕΖΕΣ. Στις 27 Ιουνίου έγινε μια γενική παρουσίαση ενώπιον των αντιπροσώπων των 15 κρατών μελών. Ελήφθησαν υπόψη οι παρατηρήσεις που διατυπώθηκαν από διάφορες πλευρές.